Andoaingo Areto futbol txapelketa

Keler nagusitu zen finalean, jendez gainezka zegoen Allurralde kiroldegian. Antolatzaileek giro ona nabarmendu dute. Hona, antolatzaileek bidalitako kronikak eta azken sailkapena:

CERAMICAS JAVIER 2

KELER 4

FINALA. Lehenengo zatian 2-0 Ceramicas Javier irabazten hasi zen, Astiazaran eta Ruizen golekin. Bigarren zatian Keler taldeak buelta eman zion markagailuari Pontesta (2), Irazu (1) eta Jaca (1) jokalarien golekin.

KATTENAZIO 2

MENDIKUTE HARATEGIA 2

3-4.postuak. Oso partida orekatua izan zen, azken emaitzak erakusten duenez. Kattenazio taldetik Irazusta eta Azpiroz izan ziren golegile, Mendikute Harategitik berriz, Jauregi eta Larrazkin. Penaltietara Mendikute Harategiak irabazi zuen.

Eskerrona

Antolatzaileek azken urte hauetan parte hartu duten jokalari zerrenda nabarmendu dute. Denek ere ibilbide polita egin dute txapelketan: Aritz Irusta (Mendikute), Manolo Sánchez (Galparsoro), Oscar Lasa (Peluqueria Isaran), Oscar Aparicio (Ceramicas Javier), Iñaki Jauregi (Xixkuin), Urko Otaño (Kattenazio), Maikel Fernández (Ongi Etorri), Benito Mediero (Priapismo), Sergio Garcia (Pinturas Ferro), Jose Antonio Corbacho (Iru-Bide), Andres Aristi (Mapfre), Santiago Santos (Airuga), Aritz Aizpurua (Ekhia).

Azken sailkapena

Finalak jokatu eta gero, honela geratu dira 2008-09 txapelketaren ohorezko postuak:

1.Keler

2.Ceramicas Javier

3.Mendikute Harategia

4.Kattenazio

JOKALARIEN BALORAZIOA

Gaizka Irazu Kelerreko aurrelariak arratsaldean partida jokatu zuen Euskaldunarekin eta amailetatik jarraitu zuen finala. “Ikusgarria izan zen kiroldegiko giroa, animoak, txaloak, txaranga... Poza bikoitza izan da guretzat, markagailuan atzetik joan ginela kontuan izanda. Ceramicas Javierreko jokalariekin oso ondo eramaten gara kantxatik kanpo, baina barruan gogor lehiatu ziren denek ere. Gu baino eskarmentatuagoak diren arren, uste dut arlo fisikoan gehiago garelako irabazi genuela. Orohar, asko baloratzen dut gure taldea izatea erregularrena, kalitatezko futbola ikusi baita talde askoren aldetik”.

Igor Astiazaran Ceramicaseko aurrelariak, logika bete zela uste du. “Keler txapelketako talderik hoberena izan da; federatuez josita dago eta landutako jokaldiak eta guzti dauzka! Gurea futbolarekin zoratutako kuadrila bat besterik ez da, zorta lagun finalera iritsi garenak. Bi goli esker aurreratu ginen hasieran, baina aukerarik txikiena emanda gola sartzen dizun horietakoa da Keler, eta halaxe gertatu zen”. Txapelketa oso polita izaten dela dio, “Koadrilen artean giro sanoan jokatzen da. Guk nahiago genuke finala ere Ondarretan edo Arraten jokatuko balitz, txapelketa osoan bezala; izan ere, kiroldegian antzematen da nor den aretoko federatua eta nor ez”.

090531 FINALAK

1. eta 2. postua

CERAMICAS JAVIER 2–4 KELER

3. eta 4. postua

KATTENAZIO 2–1 MENDIKUTE

090524 FINALERDIA

KELER 2–1 KATTENAZIO

MENDIKUTE 2–3 C.JAVIER

090517 FINAL LAURDENA

KELER 2–2 GALPARSORO B

P.ISARAN 3–5 KATTENAZIO

MENDIKUTE 3–2 NEW TEEN

C.JAVIER 6–5 ONGI ETORRI

090510 FINAL ZORTZIRENA

Keler 4–3 Etxeberrieta Berri

GALPARSORO B 6–5 EKAITZ

P.ISARAN 6–2 GALPARSORO

KATTENAZIO 7–2 H.EXTREMEÑO

MENDIKUTE 6–2 EKHIA

NEW TEEN 5–3 IRUBIDE

C.JAVIER 5–2 NEMUX DJ

ONGI ETORRI 7–2 P.FERRO

PROTAGONISTAK

TXAPELDUNA: KELER

TXAPELDUNORDE: CERAMICAS J.

GOLEATZAILEA: EGOITZ PONTESTA

ATEZAIN ONENA: IBON IRAZUSTA


Jon Arretxe idazleagaz hitzordua ipini dute Erandioko liburutegian, gaur arrastian

Altzagako liburutegia bisitatuko du Jon Arretxe Perez euskal idazleak (Basauri, 1963) gaur, eguena, azaroaren 17a, 18:00etatik aurrera. Jende askok esaten zion basauriarrari bazela ordua bere nobela beltzetako bat Euskal Herrian kokatzeko, eta pertsonaia bat sortu eta horregaz saga bat sortzeko ere bai. Arretxek kontu biak egin ditu "19 kamera" eleberriagaz.

Bilboko San Frantzisko auzoan kokatu, eta Toure pertsonaia sortu du. Trama paralelo batzuek osatzen dute umorea eta gordintasuna konbinatzen dituen nobela beltza: Palankako klub bateko prezio susmagarriak, trafikatzaileen arteko istiluak, adin txikiko prostituta baten desagerpena, kaputxadun talde baten jipoi eta hilketak… Dena dela, nobelako ardatz nagusia Toure da, Bilboko San Frantzisko auzoan bizi den etorkin afrikarra. apurka-apurka, kasu eta proposamen bitxiak sortzen joango dira...


Makuluak kenduta kalez kale

Lasarteko taldea da Makulu Ken, baina Beasainekin lotura estua du: Eider Ormazabal (ahotsa) lasartearra Beasainen bizi da azkeneko urteetan eta Eneko Dorronsoro beasaindarra taldeko bateria jotzailea da. Urte eta erdiko lanaren ondoren, bigarren diskoa kaleratu dute, Kale Kale izenekoa, afrobeat musikaz eta estiloz osatua. 15 abesti sortu eta jaso dituzte, 74 minutuko disko luzean.

Sei lagunek osatzen dute Makulu Ken proiektua: Xabi Herrera (gitarra eta ahotsa), Eider Ormazabal (ahotsa), Bea Hurtado (teklatuak), Iñigo Suberbiola (perkusioa), Patxus (baxua) eta Eneko Dorronsoro (bateria). Dena den, diskoan eta zuzeneko kontzertuetan beste lau kide gehiago lagun izaten dituzte, hiru haizezko instrumentu jotzaile eta beste baxu bat.

Eider Ormazabalek zortzi urte daramatza Makulu Kenen; ordurako martxan zen taldea. Koruak egiten hasi zen, baina «orain, zerbait gehixeago ere kantatzen dut. Lehen bi korista ginen eta lehen gehiago hartzen genuen koro papera. Orain, koroak egiten ditut, baina abesti batzuetan nik eramaten dut protagonismo gehiago. Taldekideek koroak ere egiten dituzte». Ahotsaz gain, kalabazarekin erritmoa ere jartzen du.

Eneko Dorronsoro berriagoa da taldean. «Patxus baxu jotzailea ezagutzen nuen, beste behin Ordiziako historia batean elkarrekin jo genuelako. Makulu Kenen bateria bilatzen ari zirela eta deitu egin zidan. Probatu, animatu eta oso gustura nabil», dio.

Musika desberdina

Afrobeat estiloa, afrikar musika garaikidea egiten dute; 1970eko hamarkadan Nigerian sortutako musika. Bai Ormazabalentzat eta bai Dorronsororentzat musika berria zen, taldean hasi ar-tean, inoiz ere entzun gabekoa. «Beti rock edo pop arloan ibili naiz eta hau desberdinagoa da, bai bateria jotzeko erritmo aldetik, eta bai abestiaren kontzeptua bera ere. Abestiak oso-oso luzeak dira, oso aldaketa gutxirekin. Musika hau ulertzen eta gozatzen ari naiz orain», dio Dorronsorok. Ormazabal ere «sekula horrelako musikarik eta afrobeat hitzik entzun gabe» zegoen. «Gustatu egin zait, baina beste gauza bat; erritmo handikoa da, erraz entzuten da.Atsegina da entzuteko, instrumentu barietate handiarekin, erraz entzuten da».

Hitzen doinua

Hitzen esanahiak eta hitzen doinuak ere garrantzia handia dute Makulu Kenen abestietan. «Nigerian ingelesez abesten zuten eta kritika sozial handiko abestiak egiten zituzten», nabarmendu du Ormazabalek. Makulu Kenek hori guztia euskaraz egiten du; gehienetan Xabi Herrerak egiten ditu letrak. Dorronsororen esanetan, «oso landuta daude letrak. Esan nahiaz gain, sonoritatea bilatzen die hitzei». Ormazabalek gehitu duenez, «askotan ez dakizu euskaraz ala afrikarrez ari zaren».

Taldearen izena bera da horren adibidea: afrikarra ematen du baina euskarazko bi hitzek makulu eta ken osatzen dute izena. «Hori bilatzen da abesti guztietan».

«New Yorkeko irrati batean astero jartzen dute gure abestiren bat»

Eider Ormazabal (ahotsa)

«Letrak oso landuak dira. Esanahiaz gain, sonoritatea bilatzen zaie hitzei»

Eneko Dorronsoro (perkusioa)

Kritika soziala egiten dute kantuetan: errefuxiatuak, telefono mugikorrak… Hori bai, «kritika, umore puntuarekin», zehaztu dute.

Diskoaren izenak ere, Kale Kale, helburu hori betetzen du. «Abesti bat badago, kale itsuez hitz egiten duena. Kaletarrok kale egiteaz hitz egiten, kalekoa, Calaiseko errefuxiatuen kanpamentuak…».

Abenduan kaleratu zuten bigarren diskoa eta orain aurkezpen bira egiten ari dira Hego Euskal Herriko lau hiriburuetan. Donostian Dokan izan ziren otsailaren hasieran; martxoaren 4an Gasteizen, 11n Iruñean eta apirilaren 7an Bilbon izango dira. «Gustatuko litzaiguke Beasainen eta Goierrin kontzerturen bat ematea», diote.

Kontzertuetan saltzen dituzte diskoak eta Facebook-ez eta e-mailez ere eska daiteke.

Gozatzeko unean daude orain Makulu Kenekoak. «Lan asko egin dugu eta ateratzeko gogoa geneukan. Dokan asko gozatu genuen». Dorronsorok lehenengo kontzertua eman zuen Makulu Kenekoekin: «Ni sartu nintzenetik diskoa prestatzen aritu gara. Horrelako disko bat egin gabe nengoen eta ikusi dut zein lan daukan. Lan ikaragarria da».

Baina gustura daude emaitzarekin; «nahiko borobila» atera zaiela uste dute. Orain, abesti batek dioen bezala, «kalez kale goaz gure musiken erritmoak astintzen, kontzientzien zalantzak mugitzen eta bazterrak nahasten».

New Yorkera heldu da dagoeneko beraien musika: «Hango irrati batean astero jartzen dute gure kantaren bat. Aurkezpenean esan zuten Kongokoak ginela. E-mail bat bidali genien Euskal Herrikoak ginela esanez».


Egitasmo berritzailea

Urnieta hezkuntzari loturiko egitasmo berritzailean murgildu da, Bizkaiko Santurtzi eta Arabako Laguardiarekin batera. Euskadiko Eskola Kontseiluak eta Urnietako Udalak sustatuta, “Hezkuntza hobetu: jakin, partekatu eta elkarrizketatu” egitasmoan murgildu dira Urnietako lau ikastetxeak.

Udalak adierazi duenez, “helburua hezkuntzari buruzko eztabaida zorrotz eta sakon bat sortzea da, egungo hezkuntza sisteman funtzionatzen ez duten gauzak hautemateko eta aldatzeko. Azken finean, hezkuntza sistema hobetzea eta egungo testuingurura eta beharretara egokitzea. Halaber, irakasleei merezi duten aitortza soziala eman nahi zaie”.

Dagoeneko lanean ari dira. Ostegun honetan, esaterako, ikastetxe guztietako guraso elkarteekin bilera egitekoak dira. Eta datorren azaroaren 8an ikastetxeetako irakasleei bideratutako jardunaldia antolatu dute euskara, aniztasuna edota ebaluazioaz hausnarketa egiteko. 2018ko urtarrilean agerraldia egitekotan dira Eusko Legebiltzarrean. Hausnarketaren ondorioak eta hobetzeko proposamenak Euskadiko ordezkari politiko gorenei helarazteko asmoa dute.


Osasuna eta elikadura izango ditu berbagai Amurrio medikuak

Juan Mari Amurrio medikuak elikadura eta osasuna iznago ditu berbagai bihar emongo duen hitzaldi baten. Hain zuzen, Gernika-Lumoko Eroski handian emongo du hitzaldia, 18:30etik aurrera.

Osasun arazoak ekidite aldera, elikaduraren garrantziaz egingo du berba medikuak. Bildutakoen zalantzak be argituko ditu hitzaldia amaitutakoan. Parte hartu gura dutenek, Eroskiko informazio gunean emon behar dute izena.


Botikariaren osasun aholkuak

Ratiopharm laborategiak eta Espainiako Botikarien Enpresa Elkarteak "Gomendioen Unitatea" izeneko bilduma prestatu eta aurkeztu dute duela egun batzuk. Ekimen horri esker, botikariak farmazian eman ohi dizkion aholkuak gogoratzeko aukera izango du pazienteak, edozein unetan eta baita bere etxean bertan ere. Horrela, botikariaren eta gaixoaren harremana farmazia baino harago luzatuko da, erabiltzaileen informazioa hobetuz, gaixoaren bizi-kalitatearen mesedetan eta botiken erabilera arrazionala sustatuz.

Lehendik ere lankidetzan arituak ziren aipatutako laborategia eta botikarien elkartea, baina orain kaleratu den bilduma horrekin hiritar arrunta irtengo da irabazle. Izan ere, fitxa horietan hemengo farmazietan usuenak diren 20 patologiak biltzen dira, kolore jakineko arloetan banatuak: gaixotasun kardiobaskularrak, digestiokoak, biriketakoak, gernu-aparatukoak, erreumatologiakoak, nerbio-sistemakoak eta sentimen-organoetakoak. Eta gaixotasun zehatzetara etorriz asma, hipertentsioa, ultzerak, bizkarreko minak, alergiak edota buruko minak bezalakoak.

Izan ere, hiru pertsonatik bat informazio bila sartzen omen da farmaziara. Bada, hemendik aurrera botikariak informazio hori ahoz emateaz gain, txukun-txukun idatzitako fitxa batean emango dio gaixoari. Fitxa horiek ilustrazioak dituzte, sintomen zerrendak, aholku praktikoak, gaitz horietako bakoitzarekin lotutako ohitura osasungarriekin batera.

Ekimen honen helburu nagusietako bat zera da, "erabiltzaileak botika modu arrazionalagoan erabil dezala, tratamenduak arrakasta izateko aukera gehituz, eta bere osasuna eta bizi-kalitatea hobetuz", Ratiopharm laborategiko Rodrigo Roman zuzendariaren hitzetan. Fitxak erraz ulertzeko moduan idatzita daude, denek baliatu ahal izan ditzaten. Erraz ulertu bai, baina gazteleraz baino ez. Eta noizko euskaraz? Noiz izango dugu horrelako ekimen bat gure hizkuntzan erabiltzeko aukera?


Israelek Gazaren muga komertzial bat itxi du

Erregaia eta gasa sartzen ziren Nahal Ozko pasotik Palestinako lurraldera.

Gazaren (Palestina) aurka egiten segitzen du Israelek. Urtearen hasieran hango tunel bat bonbardatu bazuen, orain Gazarekin daukan lau muga komertzialetako bat itxi du: Nahal Oz-ekoa, "betiko" itxi ere, Palestinako iturriek jakinarazi dutenez.

Gay Inbat Israelgo Gobernuko Defentsa Ministerioko bozeramaileak ez du egiaztatu albistea, baina "segurtasun arrazoiengatik" hala egitea aztertzen ari direla esan du.

Erregaia eta gasa sartzen ziren Nahal Oztik Palestinako lurraldera -Gaza hiriaren ekialdean dago-. Hemendik aurrera gasolina eta sukalderako gasa Kerem Shalom-eko mugatik sartuko dira, Gaza hego-ekialdetik.


Eva Esnaola bonberoen lasterketako txapelduna, beteranoetan

Joan den igandean, Hernaniko atletismo taldeko 7 emakumek Zaragozako bonberoen lasterketan hartu zuten parte eta Eva Esnaolak aurreneko postua lortu zuen, emakume beteranoen mailan. 10 kilometroko lasterketa izan zen. Bestalde, Ana Rodriguez erori egin zen eta eskafoidea hautsi zuen.


Roland Garros: Federerrek eta Djokovicek, arazorik ez

Suitzarrak Wawrinka gainditu du eta serbiarrak Richard Gasqueti irabazi dio.

Roger Federer eta Novak Djokovic Roland Garroseko final-laurdenetan dira dagoeneko Stanislas Wawrinka eta Richard Gasquet gaindituta, hurrenez hurren.

Suitzarrak David Ferrer eta Gael Monfils partidako irabazlearen aurka neurtu beharko ditu indarrak. Djokovicek, bestalde, Fabio Fognini italiarra izango du aurkari.


Timoxenko ospitalera eraman dute, tratamendua jaso eta gose greba utz dezan

Ukrainako lehen ministro ohia kartzelatik eraman dute. Iazko abenduan espetxeratu zuten, botere gehiegikeria delitua egotzita.

Julia Timoxenko Ukrainako lehen ministro ohia espetxetik ospitalera eraman dute berriro ere, tratamendua jasotzera. Gose greba uztea jarri diote baldintzatzat, artatua izateko.

Timoxenkoren abokatuak jakinarazi du gaur bertan hasiko direla hura tratatzen, pairatzen duen "egoera larriaren aurrean".

Apirilaren 20n hasi zuen gose greba Timoxenkok, martxoaren 20an espetxeko funtzionario batzuek jipoitu egin zutela salatu ondoren.

Timoxenkok hasieratik eskatu zuen sendabidea mediku independenteek kontrolatzea. "Zoritxarrez Ukrainako medikuak presio politikoen menpe daude. Horregatik behartuta daude Timoxenko osasuntsu dagoela esatera", adierazi du abokatuak.

Pasa den astean egindako mediku azterketa baten ondotik, Harms medikuak ohartarazi zuen tratamendua "berehala" hasten ez bazen, ondorioak "zorigaiztokoak" izango zirela. Tratamendua jasotzen hasi aurretik gose greba utzi beharko zuela azpimarratu zuen.

Botere gehiegikeria delitua egotzita espetxeratu zuten Timoxenko iazko abenduan. Zazpi urteko espetxe zigorra ezarri zioten.


Udako zinema zikloa hasiko da Elizondon

Merkatuko Plazan izanen dira filmak 22:00etatik aitzinera

Zazpi urtetik goitikoentzako zinema zikloa hasiko da uztailaren 8an Elizondon. Arte eta Kultura egitarauaren barrenean lau pelikula emanen dituzte datozen egunetan. Emanaldiko lehenengo filma ‘Donkey Xote’ izanen da abenturazko istorioa izanen da.

Uztailaren 11n, astelehena, ‘Harry Potter y las reliquias de la muerte’ fima emanen dute. Uztailaren 13an, asteazkena, ‘Rudy, txerri azkarra’ eta bukatzeko uztailaren 15ean, ortzirala, ‘Arthur eta munduen gerra’ filma.

Abuztuan ere izanen dira emanaldiak. Abuztuaren 1ean ‘Piratas del Caribe 4. En mareas misteriosas’ emanen dute eta abuztuaren 8an ‘Esta abuela es mi padre’.

Pelikula guziak 22:00etatik aitzinera emanen dituzte.


Berririk ez, Belgikan desagertu den gazte bizkaitarraren inguruan

Hodei Egiluz, 23 urteko galdakoztarra, desagertuta dago iragan larunbat goizaldetik. Martxoaz geroztik bizi da Anberesen.

Berririk ez dago Belgikan larunbat goizaldetik desagertuta dagoen gazte bizkaitarraren inguruan. Hodei Egiluz 23 urteko galdakarra larunbatean ikusi zuten azkenekoz, Anberes hirian, eta orduz geroztik ez dago haren berririk.

Belgikako Polizia haren bila ari da, eta haren lagunarteak gazte bizkaitarraren desagerpenaren berri zabaldu du sare sozialetan.

"Polizia Federala ahal duen guztia egiten ari da", adierazi du Dirk Depoverrek, Poliziarekin elkarlanean bilaketa-lanetan diharduen Child Focus erakundeko komunikazio zuzendariak.

"Polizia Galdakaoko gaztearen ingurukoak aztertzen ari da zer gertatu den jakiteko, eta bizilagunak eta ezagunak galdekatzen ari da", gaineratu du Depoverrek.

Ostiralean, lagunekin afaltzera joan zen, eta, goizaldeko ordu biak aldera, lagunak agurtu eta etxerantz abiatu omen zen, baina ordutik ez dute haren berri izan. Lagunek ez dakite non dagoen.

Gurasoak Belgikan dira dagoeneko, hara lanera joan zen gaztea bilatzeko lanetan laguntzeko. Bertako hedabideek gazte bizkaitarraren desagerpenaren berri eman dute, eta haren argazkia zabaldu dute.

Gaztearen familiak salaketa jarri du Ertzaintzaren Galdakaoko ertzain etxean, Estefania Beltran de Heredia Segurtasun sailburuak jakitera eman duenez. "Ohiko" prozedura omen da hori, beste herrialde batean desagertzen diren euskal herritarren kasuan. Ikerketaren nondik norakoak jarraitzeko, Ertzaintza Europolekin harremanetan dagoela gaineratu du.

Belgikako Poliziak doako telefono bat (116 000) jarri du 24 orduz martxan, Hodei Egiluzen desagerpenari buruzko informazioa jasotzeko.


Osasun etxe berria izanen du Zizur Nagusiak

Ardoi-n eraikiko da eta Zizurko alde zaharreko zein auzo berri honetako bizilagunei zerbitzua emanen die. 2020an hasiko dira eraikitze lanak eta 2021rako zabalik espero da. Egun osasun etxe bakarra du Zizur Nagusiak ia 15mila biztanleendako. Eraikin berri honekin, hazkundean den Ardoi auzoa zerbitzuz hornitu nahi da.

Zizur Nagusiko udal batzak aho batez onartu zuen Ardoi auzoko lur sail bat Nafarroako Gobernuari uztea bertan osasun etxe berria eraikitzeko. 825m kuadroko eremua da, Errotaxar eta Botxoko kaleen artean.


Karmen bezperako afaria eginen da laugarren urtez Goizuetako plazan

Aurretik patata tortilla lehiaketa eginen da eta ondotik suak piztuko dira

Amabirjin Karmengo bezpera dela eta uztailaren 15ean, asteartearekin, laugarren Herri afaria eginen da Goizuetako plazan 20:30ean eta 21:30ean, ohitura galdu gabe suak piztuko dira. Eguraldi txarrarekin, pilota plazan eginen litzateke afaria. Sagardoa, ardoa, platerak, edalontziak, labanak... Goizuetako Udalak jarriko ditu.

Amabirjin Karmengo bezpera dela eta uztailaren 15ean, asteartearekin, laugarren Herri afaria eginen da Goizuetako plazan 20:30ean eta 21:30ean, ohitura galdu gabe suak piztuko dira. Eguraldi txarrarekin, pilota plazan eginen litzateke afaria. Sagardoa, ardoa, platerak, edalontziak, labanak... Goizuetako Udalak jarriko ditu.

Patata Tortilla lehiaketa ere eginen da 19:30etik 20:30era eta edonork parte hartu dezake. Izena eman daiteke Umore-Ona Elkartean edo Amaia Kafetegian uztailaren 13ra arte. Lehiaketa honetarako Udalak emango ditu patata, tipula eta arrautzak. Sua, zartagia eta behar den tresneria norberak eraman beharko du.


Kirol Patronatuko gerentea hautatzeko oinarriak argitaratu ditu Udalak

Zumaiako Kirol Patronatuko gerente postua erabakitzeko oinarriak argitaratu ditu Udalak. Hemen irakur ditzakezue:


Aste Santuan iaz baino bisitari gehiago izan dira Sopelan

Aste Santuan jasotako emaitzen balantze "oso positiboa" egin dute Sopelako turismo bulegoek. Epe horretan, arreta ordutegia zabaldu egin zuten zerbitzua handitzeko. "Bisiten kopurua 131 pertsonakoa izan da aurten; 30 pertsona izan ziren iaz. Hori %500eko igoera da", diote udal arduradunek. Gehien bat, adinez nagusi diren pertsonek egin dute bisita (91), gazte jendearen (67), haurren (14) eta jubilatuen (9) aurretik, hurrenez hurren. Sexuen artean ez da alde nabarmenik egon: 93 gizonezko eta 88 emakumezko. Jatorriari dagokionez, 78 pertsona etorri dira Estatu espainoletik, 53 Bizkaitik, 29 udalerritik bertatik eta 21 Espainiako Estatutik kanpotik. Pertsona horiek herriko eta inguruetako mapak, intereseko tokiei buruzko eta hondartzen gaineko informazioa eta abar eskatu dituzte. Argazkian, Sopelako turismo bulegoa / © Joseba Zubiaur - Sopelako Udala.

Bestalde, Kataluniako Nazioarteko Turismo Aretoan (SITC) parte hartu zuen, apirilaren 15etik 18ra, Bartzelonan, Sopelako Turismo Bulegoak. Bizkaia Euskal Kostaldearen eskutik joan zen eta Bizkaiko erakusmahaian egon zen. Azokak iraun zituen egunetan Sopelako turismo gidak banatu ziren; baita udalerriko, ostatu eta enpresei buruzko informazioa ere. "Euskal Herriak Kataluniako bisitari ugari hartzen ditu, eta ondorioz, esperientzia oso positiboa izan da", aipatu dute udal iturriek.


Zestoako Udalak bat egin du Joxe Mari Kortaren oroimenezko ekitaldiarekin

Joxe Mari Kortari omenaldia, 2012an. (Artxiboko irudia)

Joxe Mari Kortaren oroimenezko ekitaldia egingo dute larunbatean Zumaian, 12:00etan, Korta poligonoan. Zestoako Udalak bat egin du “Arroabeko seme” zenaren ekitaldiarekin. Udalaren arabera, “abertzalea, euskaltzalea, kirolzalea, enpresaria eta gizon herrikoia” zen Korta. Hamabost urte beteko dira aurten ETAk hil zuela, eta Zestoako Udala, herritarren ordezkari gisa, haren aldeko ekitaldian izango da.

“Iraganean gauzatu diren bidegabekeriak oroituz, aurrerantzean guztion arteko elkarbizitza baketsua eta bidezkoa eraikitzeko gai izan gaitezen, larunbatean, Joxe Mari Korta Fundazioak egiten duen ekitaldian parte hartzeko erabakia hartu du Udalak”, jakinarazi dute.


Zaloaren aldeko pala txapelketa martxan dago

Argazkian: Zaloa Zenarrutzabeitiaren aldeko pala txapelketa 2010

Zaloaren aldeko bosgarren pala txapelketa jarri du martxan Etxebarriko Gazte Asanbladak. Parte hartu nahi duenak gazte lokalean, Erlatx, Buztarri edo Iru-Bide tabernetan emon behar du izena uztailaren 1a orduko. Txapelketa binaka jokatuko da, tenisko pelotagaz. 10 euro ordaindu behar dira bikoteko.


Lehentasun kontua

Agintari politiko gehienek formula errepikatzen dute murrizketak zuritzeko. Hasteko, aurpegi serioa, bekozko iluna eta hotsandiko ahotsa. Gero, betiko argudioak, neurri ilunak zuritzeko: murrizketak «ezinbestekoak» direla eta «lehentasunak» ezarri behar direla. Aurreko urteetan besterik egin izan balute bezala. Zer den «ezinbestekoa» eta zer ez erabaki, zertan gastatu eta zertan ez erabaki. Beste kontu bat da inbertsio horiek benetan norentzat izan diren lehentasuna eta ezinbestekoak.

Halako argudioak baliatu dituen azken agintari politikoa Jose Luis Bilbao Bizkaiko ahaldun nagusia izan da, 2013ko aurrekontuak aurkeztean. Oparoaldian, Bilbaorentzat lehentasun izan ziren Bilboko saihesbidea (mila milioi euroko kostua), Artxandako tunelak... Orain, ordea, ezinbestekoa da haien zuloa estaltzea, beste atal batzuen kontura. Bilbaok eutsi egingo die azpiegiturei, «jarduera ekonomikoa» eta «enplegua» sortzen dutelako». Bilbaok esan du EAJrenak direla politika aurrerakoienak. Norentzat?


Domekan hasiko du Urdaibaik TKE Liga, Bartzelonan

Urdaibaiko aurtengo arraunlariak, taldeko arduradunekin batera

Denboraldi hasiera berezia dute aurtengoan arraunlariek, 2013ko San Miguel Liga Bartzelonako (Herrialde Katalanak) uretan hasiko baita, domekan. Euskadi Basque Country bandera izango dute jokoan, eta lehenengo estropada hori irabaztea “martxa hartzeko sekulakoa” izango litzatekeela uste du Urdaibaiko presidente Josu Zabalondok.

Iazkoa baino denboraldi hobea egiteko asmoa dauka aurten Bermeoko Urdaibai arraun elkarteak. TKE Liga irabaztea dute aurten helburu, baina, Zabalondok dioenez, “gainontzeko txapelketak be lortuz gero, askoz hobeto”. Aurtengoa irabaziz gero, Urdaibaik zenbatuko lukeen bosgarren liga izango litzateke, eta, gainera, bosgarrena eskuetan, brontzezko koroa jasoko luke.

Bide horretan, aurtengo denboraldia “ondo” aurreikusten dutela adierazi du presidenteak: “Talde gogorra daukagu, eta mutilak zein entrenatzailea pozik daude; orain arte izandako emaitzak be onak izan dira”. Azken estropada Lekeition jokatu zuten bermeotarrek, joan den domekan, eta garaipenagaz bueltatu ziren etxera.

Zenbait aldaketa egin dituzte aurten taldean, entrenatzailearena, kasurako. Hala, Jon Salsamendiren aginduetara ariko dira denboraldi barrian Bou Bizkaiako arraunlariak. Zabalondoren esanetan, entrenatzaile barriagaz “gustura” daude mutilak. Izan be, “onerako edo txarrerako, Salsamendi zuzena da gauzak esaterakoan”, eta jarrera hori taldearen hobebeharrerako dela deritzo Zabalondok.

Arraunlariei dagokienez, aurten propioekin arazorik ez dutela izango adierazi du Zabalondok, “baina gero mutilek uretan emon beharko dute emon beharrekoa”. Haren hitzetan, “ospea duten arraunlariak, traineru ona eta tituluak izatea alferrik da, gerora emon behar dena emoten ez bada”.

Bestalde, aurkaririk gogorrenak nortzuk izan daitezkeen esatera ez da ausartu taldeko presidentea, “beti baitaude ezustekoak”. Hori dela eta, gakoak nork bere lana ondo egitean datzala uste du. Hartara, iaz baino denboraldi hobea egitea da, azken finean, taldearen helburua.

‘Bou Bizkaia’ barria

Bou Bizkaia be barria du aurton Urdaibaik, platano itxurakoa. Daukan formari esker, traineru arinagoa da. “Nahiz eta ziabogetan bi segundo arinago sartu, traineru hori zutenak baino hiru segundo beranduago ateratzen ginela egiaztatu genuen iaz, eta horrek segundo asko galtzea suposatzen du”. Halanda be, aurten talde gehienak traineru mota horrekin lehiatuko direlakoan dago Urdaibaiko presidentea.


Erreferendumaren aldeko sinadura bilketa abiatu du Gure Eskuk, eragile sozial ugarirekin batera

Gure Esku plataformak, Euskal Herriko beste eragile ugarirekin batera, erreferendum bat egitearen aldeko sinadura bilketa jarri du abian. Gaur aurkeztu dute Hamaika Gara egitasmoa Tabakaleran, eta han izan dira Amalur Alvarez eta Josu Etxaburu plataformaren bozeramaileak, baita babesa adierazi duten eragileetako ordezkariak ere. Guztien izenean hitz egin dute Lumagorri LGTBI kolektiboko Amets Martinez de Hereditak, eta Gaur Geroa pentsiodunen plataformako Maite Arregik. Sinatzeko aukera zabalik dela jakinarazi dute, Hamaikagara.eus atarian.

“Argi dugu ‘Hamaika Gara’ ekimena gure bidean mugarri izango dela”, adierazi dute Alvarezek eta Etxaburuk ekitaldi hasieran. Era berean, azpimarratu dute Elkargunea deitu duten elkarlanerako espazio berri bat osatu dutela, eta “ateak zabalik” daudela herri ekimenarekin bat egin nahi duen eragile ororentzat. Gainera, eskaera bana entregatuko dituzte udazkenean Eusko Legebiltzarrean eta Nafarroako Parlamentuan, estatus politikoari buruz erabakitzeko tresnak eskatzeko. Hala ere, honakoa argi utzi dute: “Erantzuna bat ala bestea izan, herritarrok gure bidean aurrera egingo dugu. Arduraz jokatuko dugu”.

Honakoak dira, oraingoz, egitasmoa sustatuko duten eragileak: AEK, ANC Euskal Herria, Bilgune Feminista, Demokrazia Bai, Euskal Herrian Euskaraz, EHNE, Euskal Herria Kirola, Erabakizaleak, Ernai, ESK, Etxalde, Etxerat, Gaur Geroa, Gure Esku, Hiru, Ikastolen Elkartea, Kontseilua, LAB, Lumagorri, Nor, Olatu Koop, Oneka, Sare eta Steilas.

Bozeramaileek adierazi dutenez, Hamaika Gara sinadura bilketa masibo bat izango dela sinetsita daude. Gaineratu dute ez dela sinadura bilketa soil bat izango: aldi berean, “mota guztietako ekintza eta mobilizazioak” iragarri dituzte 2020ko udaberrirako. Oraingoz, bi hitzordu aurreratu dituzte: maiatzaren 16an Durangon “mobilizazio egun handi bat”, eta ekainaren 13an ‘Hamaika Gara eguna’ Euskal Herriko herrietan. “Ekintza kolektibo masibo bat eramango dugu aurrera, herritarron konpromisoak pilatu eta urrats eraginkorrak egiteko”, gaineratu dute.

Horregatik, sinadura bilketak oinarri izango duen manifestuan, sinatzaileek burujabetzarako bidean euren borondatea eta konpromisoa adieraziko dute. Eta, era berean, tokian toki hala erabakita, eskaera zehatzak bideratuko zaizkie Eusko Legebiltzarrari eta Nafarroako Parlamentuari, Eskaera Eskubidearen bidez. Argi utzi dute, hori bai: “erantzuna bat ala bestea izan, herritarrok gure bidean aurrera egingo dugu. Arduraz jokatuko dugu”.

Sinadura bilketa nagusiki digitalki sustatuko dute, eta egitasmoaren oinarriak jaso eta zabaltzeko, manifestu bat idatzi dute: “Sinatzaileek burujabetzarako bidean euren borondatea eta konpromisoa adieraziko dute”, azaldu dute. Dagoeneko zabalik da modu digitalean sinatzeko aukera, eta laster aukera egongo da paperean ere egiteko, herrietako taldeen bidez.

Gainera, emandako atxikimendua kalean adierazteko modu bat asmatu dute: eskumuturreko bat. Azaldu dute helburu bikoitza dutela eskumuturrekoek: batetik, “kanpaina indartzea sinatzaileek konpromisoa kalean adieraziz” eta, bestetik, ekimena finantzatzea. Herrietako taldeen bidez eta online dendan eskuratu ahalko dira datozen egunetatik aurrera.


Psikodelia eta garagea Berlindik

Non: Miarritzeko Atabal aretoan. Noiz: Ostegunean, 20:30ean.

Jatorri kanadarra du King Khanek, eta orain gidatzen duen taldea sortu baino lehen hango garage taldeetan aritu zen, The Spacehits eta Kukamongasen esaterako. 1999tik, ordea, King Khan and The Shrines gidatzen du —batzuetan (His) Sensational Shrines izenarekin ere bataiatuak—, garage sutsua eta psikodelia eroa uztartu eta Berlinen kokatua dagoen banda jendetsua. Urte hauetan guztietan kide ugari igaro dira taldetik, eta badira, horien artean, soul musikaren ikonoekin lan egindakoak ere. Ron Streeter perkusionista, adibidez, Ike & Tina Turner, Bo Diddley, Curtis Mayfield, Stevie Wonder eta Al Jarreaurekin ibilitakoa.

King Khan and The Shrinesek Stax eta Motown zigilu mitikoen ondarea berreskuratzen du, betiere ikuspegi garaikide, sutsu eta hein batean zoroarekin. Dantza egiteko musika.


Hazkunde aurreikuspenak jaitsi ditu Nazioarteko Diru Funtsak

Urtarrilean baino ezkorrago dago Nazioarteko Diru Funtsa, eta berehala neurriak hartzeko eskatu die gobernuei.

Urtarrilean ohartarazi zuen, eta orain berriro egin du Nazioarteko Diru Funtsak: munduko ekonomiaren hazkunde tasa iazkoa baino handiagoa izango da, baina ez aurretik uste bezainbestekoa. Urtarrilean azken ikerketa egin zuenetik orain arte «merkatuek gorabehera handiak izan dituzte, hazkunde erritmoa moteltzen hasi da ekonomia aurreratuetan eta kontrako haizeak dituzte gorabidean dauden ekonomiak eta diru sarrera apaleko herrialdeek».

Munduaren hazkunde aurreikuspena bi hamarren jaitsi du Nazioarteko Diru Funtsaren World Economic Outlook txostenak: %3,4 zioen urtarrilean, eta %3,2 aurten. 2017rako, berriz, hamarren bat okertu du, %3,5 arte. Urtarrilean jada beste bi hamarren kendu zizkion.

Eurogunearen kasuan ere 0,2 puntu okertu du iragarpena, %1,5eraino. Are gehiago, iazko hazkunde tasa apalaren azpitik geratuko da (%1,6). Hazkunde txikiagoa ikusiko dutenen artean Espainia dago: %3,2ko hazkundea eman dio NDFk 2015ean, eta %2,6 eta %2,3 egingo du aurten eta datorren urtean. Frantziak bere hazkunde erritmo motelarekin jarraituko du: %1,1 iaz, %1,1 aurten eta %1,3 2017an.

Atzeraldian jarraituko dute munduko ekonomia inportanteenetako bik, Brasilek (-%3,8) eta Errusiak (-%1,8). Azken hori hazkundera itzuliko da 2017an (%0,8), baina ez, ordea, Brasil (%0,0). Are gehiago, Brasilen krisiak Latinoamerika osoa arrastaka eramango du, eta hura izango da aurten haziko ez den kontinente bakarra (-%0,5).

2014an eta 2015ean erakutsitako baikortasuna agortzen ari zaiola onartu du Maurice Obstfeld NDFko ekonomisten buruak. Bi dira ekonomiaren hazkundea trabatzen duten faktoreak. Batetik, finantza merkatuen desegonkortasuna. Obstfeldek gogorarazi duenez, udaz geroztik bi aldiz egin dute dardara merkatuek: arrisku handiko aktiboak trumilka saldu dituzte, arrisku sariek salto egin dute eta petrolioaren eta beste lehengaien prezioak amildu dira. «Bietan berreskuratu dira merkatuak, baina merkatuko eragileen erreakzioa gordinagoa izan da arrazoi objektiboak baino».

Bigarren arrisku faktorea gerrak dira, Siriakoa batez ere. «Hondamendi humanitarioa» izan da, «eta kolokan jarri du Europako Batasunak bere barne mugak zaintzeko duen gaitasuna, eta, terrorismoaren eragina handitu denez, tirabirak handitu dira». Ondorioa «barrura begirako nazionalismoa» handitzea dela uste du NDFk, eta horren barruan sartu du Brexit-a, «merkataritza eta inbertsioak kaltetu ditzakeena».

"Eliteen mesederako" sistema

Arrisku horiek handi ditzaketen faktoreen artean soldata igoera apalak daudela nabarmendu du NDFko ekonomisten buruak. «Herrialde askotan, soldatak ez igotzeak eta desberdintasun sozial gero eta handiagoek zabaldu duten sentipena da hazkunde ekonomikoa eliteei eta kapitalaren jabeei egin dietela mesede, eta beste asko utzi dituztela atzean».

Hazkunde erritmoaren moteltzeak dakartzan arriskuen aurrean, «jarrera aktiboa» izateko eskatu die NDFk gobernuei. «Errepikatu egin beharra dago, ez dago akatsetarako tarte gehiegi». Batetik eskatzen die hazkunde handitzeko neurriak hartzeko —erreforma liberalizatzaileak batetik, azpiegituretan inbertitzea herrialde askoren kasuan—, eta babestu egiten du banku zentralek interes tasak txiki mantentzeko politikak. Baina, bestetik, aholkatu die prest egoteko «egoerak okerrera egiteko» aukeren artean.


Eskualdeko hamar pilotarik parte hartuko dute lau eta erdiko Emakume Master Cup txapelketan

Urriaren 21ean hasiko da lau eta erdiko Laboral Kutxa Emakume Master Cup txapelketaren aurtengo edizioa, eta eskualdeko hamar pilotarik parte hartuko dute lehian: Oihana Orbegozo, Nagore Aramendi, Maddi Unanue, Oihana Unanue eta Alaitz Badiola azpeitiarrek, Araitz Eizagirre eta Naroa Agirre arroarrek, eta Amaia Aizpuru, Reyes Azkoitia eta Eneritz Arrieta azkoitiarrek eman dute izena txapelketan, eta horiek beste 84 pilotarirekin ariko dira nor baino nor. Aurtengoan nabarmen hazi da pilotarien kopurua; izan ere, iaz 80 pilotarik parte hartu zuten lehian, eta aurten 92 dira izena eman dutenak. Aurtengoan, gainera, Kataluniako pilotariak ere ariko dira txapelketan.

Aurreko edizioan bezala, bi mailatan banatuko da txapelketa, Lehen Maila eta Promozio maila. Aurre kanporaketak Zaragozan, Bartzelonan eta Gasteizen jokatuko dituzte pilotariek, eta ondorengo faseetako partidak Abadiñon, Gordexolan, Elgetan, Lemoan, Zallan eta Amezketan izango dira. Finala, berriz, Azkoitiko Gurea pilotalekuan jokatuko dute.

Iaz Maite Iriarte azpeitiarrak eta Eneritz Arrieta azkoitiarrak jokatu zuten Lehen Mailako finala, eta Azkoitira joan zen txapela.


Amabirjinetako umeen eguneko bazkarirako txartelak salgai izango dira ostiraletik igandera

Irailaren 9an, astelehena, izango da aurten Zestoako Amabirjin jaietako umeen eguna, eta urtero legez, aurten ere haurrentzat, gaztetxoentzat eta helduentzat bazkaria antolatu du Ekain guraso elkarteak. Ostiralean, larunbatean eta igandean izango dira bazkarirako txartelak salgai udaletxeko arkupeetan. Helduek hamabi euroren truke eskuratu ahal izango dute otordurako txartela, eta zortzi urtetik beherako haurrek, sei euroren truke. Paella, oilaskoa eta postrea egongo dira bazkarian.

Honako egun eta orduetan izango dira txartelak salgai udaletxe azpian:

Abuztuaren 30a, ostirala. 19:00etatik eta 21:00etara.

Abuztuaren 31, larunbata. 12:00etatik 14:00etara eta 19:00etatik 21:00etara.

Irailaren 1a, igandea. 12:00etatik 14:00etara.


Eraztun Berde Urdina aberasteko prozesu parte hartzailea abiatu du udalak

Gloria Vazquez Zarauzko Udaleko Ingurumen zinegotziak aurreratu duenez, Eraztun Berde Urdina aberasteko parte hartze prozesua jarri dute martxan. “Helburua da herriko norbanako eta eragileen iritziak jasotzea, elkarrekin EBUa aberasteko”.

Parte hartze prozesua bilera irekien eta inkesten bidez egingo dute. Otsailaren 20an Eskoletako Agenda 21 Foroa izxan zen, eta bertan, ikasleen ekarpenak jaso zituzten Ingurumen Saileko kideek. Bigarren bilera, martxoaren 12an, asteartea, izango da, natura, ingurumen eta osasunarekin harremana duten eragileekin, Etxezabalan, 19:00etan. “Eragile jakin batzuei zuzendutako bilera izanagatik, edozeinek izango du bilkuran parte hartzeko aukera”, gaineratu du Vazquezek.

Bilera irekiez gain, martxoaren 9an, larunbatean, EBUren inguruko inkestak egiteko eta informazioa zabaltzeko postu bat jarriko dute Zigordia kalean, 11:00etatik 14:00etara.


Ampo Ordiziak irabazteko ahalegin guztia egin beharko du etzi Santanderren

Ampo Ordiziako jokalariak Gernikaren aurkako batean. Argazkia: Ruben Vazquez.

Santanderrera bidaiatuko du etzi Ampo Ordiziak 12:00etan hasiko den partida jokatzeko. Sailkapenean bosgarren postuan den Bathco Independiente izango du aurkaria. Jokalari onak izan arren, talde bezala dena ematea lortzen ez duen taldea da gaur gaurkoz. Espainiako Selekzioarekin Bathcoko bost jokalari dabiltza azken deialdietan. Aste honetarako ere hiru deituta daude Errumaniaren aurka jokatzeko: Francisco Sanz, Juan Anaya eta Javier de Juan. Aurrelariak dira hiruak eta hor izan dezakete aukera Ampo Ordiziakoek jokoan dauden puntuak etxera ekartzeko.

Kontuan hartzekoak dira zigor kolpeak ere. Ampok ezingo ditu faltak egin bere zelai erdian, horiei probetxua ateratzeko dagoelako Santiago Tobal. Jokalari honek Altamiran jokatu zuen partidan aukera izan zuen bakoitzean baloi guztiak sartu zituen zutoin artean.

Ampoko jokalariei dagokionez, zalantza da Asier Korta. Beste guztiak, berriz, entrenatzaileen esanetara daude.


Irailaren 20an abiatuko da Taldekako Xilaba, Itsasun

34 bertsolarik hartuko dute parte. Azaroaren 16an amaituko da Izturitzen egingo den bazkari batekin.

Iazko txapelketaren arrakasta ikusirik, eta bertsolarien beharrei erantzuteko asmoz, Bertsularien Lagunak elkarteak Taldekako Xilaba antolatuko du aurten ere. 34 bertsolari aritu eta hasiberri bilduko dituen txapelketa irailaren 20an hasiko da, Itsasun (Lapurdi), eta azaroaren 16an bukatuko da, Izturitzen (Nafarroa Beherea) egingo den bazkari batekin. Bertsotan aritzeaz gain, bertsolariek etxeko saioak antolatzeko ardura ukanen dute; beste ligaxketako saioak epaituko dituzte, baita gaiak prestatu ere. Bestalde, final-aitzinekoetarako eta finalerako epaile eta gai jartzaileen taldeak osatuko dira.


Belgikan deklaratzeko prest

Puigdemontek baieztatu du ez dela Auzitegi Nazionalera joango. Madrilek "epaiketa politikoa" hauspotu izana salatu du. Baliteke Kataluniako presidentea atxilotzeko agindua ematea epaileak.


Deportivok Sabin Merino fitxatu du

Futbolari bizkaitarrak 2022ko ekainaren 30era arte sinatu du kontratua talde galiziarrarekin.

Deportivok Sabin Merino fitxatu duela iragarri du astearte honetan, Leganesekin akordiora iritsi ostean. Jokalari bizkaitarrak 2022ko ekainaren 30era arte sinatu du kontratua talde galiziarrarekin.

Merino Athleticen harrobian hazitako jokalaria da. Beheko mailetatik pasa ostean, Bigarren B Mailan bi denboraldi jokatu zituen Bilbao Athleticekin, 81 partidatan 21 gol sartu zituelarik. 2015-2016 denboraldian Athleticen lehen taldera pasa zen, eta 75 neurketa jokatu zituen Lehen Mailan talde zuri-gorriarekin.

Azken bi denboraldi hauetan Leganesen egon da. Duela bi urte Athleticek utzita jokatu zuen Madrilgo taldean, eta, bigarrenean, fitxatu egin zuen Leganesek. Iragan denboraldian Ligako 14 partida jokatu zituen, eta Errege Kopako lau.


‘Nannerl, la hermana de Mozart’ filma gaur antzokian

Asteazkenero Ordiziako Herri Antzokian eskaintzen duten zine alternatiboaren barruan, Nannerl, la hermana de Mozart filma emango dute gaur, 20:30ean. Historia, orain gutxi arte, gizonezkoek bakarrik idatzi dute, eta emakumezkoek talentu gehiago bazuten ere, gizonen itzalpean ezkutarazi dituzte. Munduan egongon diren milaka emakumeren kasua da Nannerlena, Wolfgang Amadeus Mozart arrebarrena. Rene Feret zine zuzendari frantziarrak Nannerlen bizitza hartzen du oinarri emakume horien figura aldarrikatu nahian.


Alex Urangak Aizarnazabalgo Kirol Jardunaldiak itxiko ditu ostiralean

Aizarnazabalgo Kirol Jardunaldien azken saioa izango da ostiralean, Alex Uranga bodyboardlariaren eskutik. Zumaiarrak bere ibilbidearen berri emango du 19:00etan, Gaztetxean, eta ikus-entzunezko bideo bat ere eskainiko dute.

Joan zen urriaren 20an hasi ziren Aizarnazabalgo Kirol Elkarteak antolatutako jardunaldiak, Iñaki Osa Goikoetxea puntista zumaiarrarekin hitzaldiarekin. Azaroaren 3an, berriz, Jorge del Cid eta Nerea Odriozola rallyetako pilotu eta kopilotu diren senar-emazteak eskaini zuten solasaldia.


Herrira-ren aldeko mozioa onartu dute Legazpin

Gaur arratsaldean egin dute Legazpin Herrira taldearen aldeko mozioa onartzeko ezohiko osoko bilkura. PSE-EEko bi zinegotziak izan ezik, gainerako alderdi guztietako ordezkariak izan dira osoko bilkuran, eta bi mozio bozkatu eta onartu dituzte.

EAJk aurkeztu duen mozioa bozkatu dute lehenbizi, EAJk eta Bilduk Gipuzkoako Batzar Nagusietan adostutakoa. Aho batez onartu dute mozioa, alderdi guztien aldeko botoarekin. Haren ondoren, baina, Bilduk aurkeztu duen mozioa bozkatu dute, batzar nagusietan adostutakoaren ia-ia berdina, baina xehetasun batzuekin. EAJk ez du bozketan parte hartu, eta mozioa Bilduren eta H1! alderdiko ordezkarien botoekin onartu da.

Ane Urkiola jeltzaleak azaldu duenez, ez dute zentzuzkoa ikusi Bilduk ia adostuta zegoen mozio baten inguruan xehetasunak egitea, eta horregatik ez dute bozketan parte hartu.


7.6 graduko lurrikara bat izan da Ekuadorren

Seismoa Ekuadorren 05:17 zirenean jazo da, Ambato hiritik 224 kilometro hego-ekialdera. Ekuadorko presidentearen hitzetan, 'lehen datuen arabera, ez da kalte larririk izan'.

Richter eskalan 7.6 graduko lurrikara izan da gaur Ekuadorko Morona Santiago eskualdean (herrialdearen ekialdean, Amazonian), Quitoko Institutu Geofisikoak jakinarazi duenez. Handik gutxira 6 graduko beste bat izan da, eta ondoren hainbat erreplika gertatu dira.

Ekuadorren 05:17 zirenean (Euskal Herrian, 10:17) jazo da astindua, Ambato hiritik 224 kilometro hego-ekialdera, Peruko mugatik gertu (sakonera, 100 kilometro ingurura).

Lenin Moreno Ekuardorko presidenteak nabarmendu duenez, "hasierako txostenen arabera, ez da kalte larririk izan".

Pazifikoko Tsunami Alerten Zentroak ez du ohartarazpenik egin.

Tsunami Info Stmt: M7.7 near the Peru-Ecuador border reg 0217PST Feb 22: Tsunami NOT expected; CA,OR,WA,BC,and AK#NTWC

— NWS Tsunami Alerts (@NWS_NTWC) 22 de febrero de 2019

Rafael Correa Ekuadorko presidente ohia izan da lurrikararen berri ematen lehenetakoa. Twitteren azaldu duenez, "zorionez, sakona izan da, eta itxuraz, jende asko bizi ez den lekuan gertatu da. Espero dut ondorio larririk ez izatea".


Eskualdeko langabezia tasa %9,6an kokatu da irailean

Udako oporraldiaren ondoren, langabeziak %0,1 egin du gora irailean eskualdean. Joan den hilean langabezia %9,6an kokatu zen, hau da, abuztuan baino %0,1 altuagoa izan zen. Eskualdeko langabezia tasa Gipuzkoakoaren (%11,2) eta Arabako, Bizkaiko eta Gipuzkoako batez bestekoaren (%13,5) azpitik dago. Urola Kostako batez bestekoa, berriz, %9,6 da –abuztuan %9,5 zen–.

Aipatzekoa da kostaldeko herrien eta barrualdeko herrien artean joera desberdina izan dela. Azkoitian, Azpeitian eta Zestoan behera egin du langabeziak, eta berdin mantendu da Errezilen. Gainerako herri guztietan, ordea, gora egin du langabeen kopuruak abuztuarekin alderatuta: irailean, guztira, 3.636 lagun ziren lanik gabe, abuztuan baino 27 pertsona gehiago. Eskualdean lanik gabe zeudenetatik 1.579 gizonezkoak dira eta 2.057 emakumeak. Aipatu behar da, gainera, lanik gabe dauden emakumeen kopurua gizonena baino altuagoa dela eskualdeko ia herri guztietan; Zestoan, aldea txikia bada ere, gizonezko gehiago dago langabezian.

Honako hauek dira Urola Kostako herrietako langabezia tasak:

Aia %7,4 (abuztuan, %6,4)

Aizarnazabal %15,1 (abuztuan, %14,2)

Azkoitia %10,2 (abuztuan %10,9)

Azpeitia %10,2 (abuztuan, %10,7)

Beizama %10,2 (abuztuan, %8,5)

Errezil %6 (abuztuan, %6)

Getaria %7,1 (abuztuan, %7)

Orio %9,9 (abuztuan, %9,5)

Zarautz %9,4 (abuztuan, %9)

Zestoa %9,5 (abuztuan, %10)

Zumaia %9,6 (abuztuan, %9)

Datu horien arabera, Aizarnazabalek du langabezia tasa altuena (%15,1), eta haren ostean dira Azkoitia, Azpeitia eta Beizama, hiru herriak %10,2ko tasarekin. Horiekin batera, Oriok gainditzen du eskualdeko tasaren batez bestekoa (%9,9); tasa berdina dute, aldiz, Zumaian. Gainerako herri guztietan tasa baxuagoa da.


«Independentzia erreferenduma jada galdua dago»

Kaledonia Berriko sindikatuaren ordezkariaren iritziz, azaroaren 4ko galdeketaren errolda «iruzur elektorala» da, eta, ondorioz, ez parte hartzea erabaki dute, «ez duelako zerikusirik» haiekin.

Matignongo Akordioak sinatu eta 30 urtera, independentzia erreferendum bat egitear dira Ozeaniako Kaledonia Berrian. Deskolonizazio prozesuko ekitaldirik garrantzitsuenak, ordea, zeresan handia eman du, indigena anitz erroldatik kanpo utzi baitituzte. Horren ondorioz, USTKE Langile Kanaken eta Zapalduen Batasun Sindikalak ez parte hartzera deitu du. Rock Haocas sindikatuko idazkari konfederala Euskal Herrian izan da asteon, LAB sindikatuak gonbidatuta.

USTKE eragile garrantzitsua da. Zer girotan sortu zen?

USTKE 1981ean sortu zen. 68ko Maiatza ezagutu zuten kanakek erabaki zuten mugimendu nazionala bideratzea independentziarantz; beste sindikatu batzuetan zeuden militante batzuek sortu zuten USTKE, konturatu baitziren sindikatu horien aldarrikapenek ez zutela kontuan hartzen Kanakyren [Kaledonia Berriaren] errealitate soziala: kanakek zailtasunak zituztela lana lortzeko. Segidan, izenean jarri zuten zapalduen hitza. Zergatik? Kanakak esplotatzen dituen sistema delako langile guztiak esplotatzen dituen sistema.

Ezagunak zarete politikan engaiatuak izateagatik.

Beharrezkoa da. Askapen soziala askapen nazionalaren bidez lortzea da helburua; gure artean ez daude kanakak soilik.

Gizartea berriz orekatzea da akordioen helburua, baina 30 urteotan ez duzue lortu desberdintasunei aurre egitea. Akordioek huts egin dute?

Bai. Ordezkariek martxan jarritako neurri publikoek huts egin dute, boterean dagoen eskuinarenek. Ez dugu lortu gure aldarrikapenak behar bezala defendatzea erakundeetan. Orain erakundeetan gaude, baina mugak ditugu. Adibide bat aipatuko dut: Noumeako Akordioak aurreikusten du estatuaren eskumenak eskualdatzea; hori gertatzean, guri dagokigu horiek kudeatzea. Ordea, eskumenak eskualdatzean, hango jendea ere ekarri dute eskumen horiek kudeatzeko.

Aldaketarik ez, beraz.

Hori da. Are gehiago desorekatzen dute errealitatea. Eta, nahi badute, beste sektoreetan ere egin dezakete lan, kanakek baino askoz errazago. Horren atzean dagoena da urtero gero eta gehiago iristen direla Frantziatik, eta desoreka sakondu egingo dela. Beraz, hori kanakak hezteko eta ardura postuetan izateko akordioaren helburuaren aurka doa. Immigrazio koloniala da, nahita sustatua. Pentsa, iragan urtean izan genuen lehenengoz abokatu kanak bat. Ez dugu epaile kanakik, eta mediku kanakak bost dira. Orekatik urrun gaude.

Beraz, zaila izaten da lanpostu bat lortzea kanakentzat.

Nire kasuan, ingeniari diploma lortu nuen Caenen [Frantzian]. Hori lortzean, etxera itzuli nintzen. Inork ez zidan lan eskariei erantzun. Frantziara itzultzea erabaki nuen, eta han bost urtez egin nuen lan France Ô telebista katean. Kanakyn antena bat duenez, etxera itzuli nintzen hor lan egiteko, baina lanpostu hori ukatu zidaten. Greba egin nuen USTKErekin, baina kaleratu egin ninduten. Berriz itzuli nintzen Frantziara, 2006an, eta, sei urteren ostean, berriz itzuli nintzen Kanakyra. Urtebetez ez nuen lanik izan, eta USTKE eta Alderdi Langileari esker dut lana egun, guk sorturiko alderdiari esker.

Enpresen jabeen artean ba al da kanakik?

Jabe kanak bakarra dago herrialdean; besteak frantsesak dira.

Esana duzue irtenbide iraunkorra independentzia dela, baina galdeketan ez parte hartzea erabaki duzue. Zergatik?

Batetik, hautesle errolda ez da egiazkoa, kanak herria gutxietsi baitute; 15.000 eta 20.000 kanak artean falta dira. Autodeterminazio erreferendum batez ari gara, eta herri kolonizatuak bozkatu beharko luke, herri kanakak, autodeterminazio galdeketa batek herri kolonizatutik hasi behar baitu. Erroldan, ordea, etorri direnak ere sartu dituzte; errolda iruzur elektorala da.

Ez parte hartzea diozue; abstenitzea, beraz.

Abstentzio gisa ikusiko da, baina ez joatea da xedea. Bai, emaitza bera da, baina nahiago dugu ez partea hartzea esan, galdeketak ez duelako zerikusirik gurekin. Errolda faltsua da. Abstentzioa da galderarekin ados ez egotea, baina guk ez dugu galdeketa aitortzen.

Galdeketa jada galdua dago?

Bai. Ezezkoak irabaziko du, eta bozkatzera joateak ezezkoaren sektoreari egingo dio mesede. Kanakak bozkatzera joaten bagara, ezezkoa justifikatuko dugu.

Beste bi galdeketa egiteko aukera duzue. Erroldaz gain, zer aldatu beharko duzue irabazteko?

Kontrakoen iritzia aldatzen saia gaitezke, baina zaila da. Kanpainak egin ditzakegu, baina gure etxean errealitateak daude: kanak gehienak independentistak dira, eta kanakak ez diren gehienak, independentziaren kontrakoak. Jarrerak oso finkatuta daude, eta, Kanakyn, biztanleak ez dira nahasten: kanakak alde batean, frantziarrak bestean...

Hor dago gakoa.

Bai, gure jarrera besteei azaltzea. Independenteak bagara, nahi ez dutenekin ere izango da; konbentzitzea hitz indartsuegia da, nahiago dut azaltzea hitza erabili. Lehen baino gehiago komunikatzen gara, gutxienez; irabaziko bagenu, ez genuke kanporatuko independentista ez den kanaka, gure artean badirelako ezezkoaren aldekoak ere. Eta berdin gertatuko da egiazko errolda batekin: irabazten badugu, denak herrialde berean geratuko gara.

Nikela eta sektore publikoa dituzue oinarri. Ez al zarete menpekoegiak bilakatzen ari? Arazo bat izan daiteke independente bilakatuz gero.

Urtero 1.200 milioi euro jasotzen ditugu estatuarengandik, eta horietatik mila milioi estatuaren zerbitzuek erabiltzen dituzte. Beraz, gure gobernuak 200 milioi inguru erabiltzen ditu. Herrialdea, finantza aldetik, nahiko independentea da, zergen bidez eta nikela esportatzen duten enpresen bidez. Horrekin, gutxi gorabehera gure beharren bi herenak asetzen ditugu. Independente izaten garenean, heren hori lortzea faltako zaigu, baina, egun, sistema ekonomiko frantses batean gaude, eta horren arabera funtzionatzen dugu. Independenteak izatean, beste sistema bat izango dugu, eta aukera bat izan daiteke aberastasuna hobeto banatzeko. Behar adina baliabide ditugu aberastasuna sortzeko, nikela oinarri izanda. Hiru fabrika ditugu, baina bik ekoizten dutena zorra ordaintzera bideratzen dugu.

Herrialde garrantzitsuak dituzue inguruan. Balizko aliatuak izan litezke?

Bai. Zergatik ez landu armadaren gaia Australiarekin, adibidez? Guk herrialdearen beharren arabera egiten dugu lan, eta horren arabera negoziatuko ditugu harremanak. Orain, baditugu harremanak haiekin; badugu fabrika bat Txinan, eta beste bat Hego Korean. Vanuatun, adibidez, gure iparraldean dagoen herrialdean, badira txinatar anitz, japoniarrak, eta inbertsioak egiten dituzte. Frantziarekin ditugun harremanei ere eutsiko genieke.


Hastear da neska-mutikoendako euskal dantzen ikastaroa; apirilaren 13an izango da lehenengo saioa

Aurten ere bi talde egingo dituzte, eta saioak eguaztenetan izango dira Espaloia kafe antzokian.

Udaberriarekin batera dator, aurten ere, herriko neska-mutikoendako euskal dantzen ikastaroa. Antolatzaileak gertu dute ekintza.

Aurten ere bi talde egingo dituzte, eta entseguak eguaztenetan izango dira; 18:30ean eta 19:15ean. Baina kontuz, kiroldegiko gimnasioan beharrean Espaloia kafe antzokian egingo dituzte saioak.

Taldeei dagokionean gaztetxoen taldean ariko dira 2.006tik 2.011ra jaiotakoak, eta eguaztenetan 18:30ean egingo dituzte entseguak. Nagusiagoak 19:15ean elkartuko dira dantzak ikasteko. 1.999tik 2.005era jaiotakoek osatuko dute talde hori.

Izen-ematea zabalik

Zabalik da izen-ematea. Prezioa da hamabi euro umeko. Interesatuek udaletxean edo liburutegian egin dezakete izen-ematea.


Oker baten ondorioz Zerainen egokitutako zinegotzia utziko du PPk

Auzitegi Konstituzionalak ez du tramiterako onartu Zeraingo Herri Kandidaturak jarritako helegitea, eta legez PPri dagokio oker informatiko baten ondorioz egokitutako zinegotzia. Hala ere, Zeraingo Herri Kandidaturako kideek jakinarazi dute PPrekin harremanetan daudela eta biek batera «Zeraingo Udaleko auziari konponbidea aurkitzeko konpromisoa» hartu dutela. Zeraingo auzia konpontzeko biderik egokiena zein den aztertzeko bildu dira ZHK eta PP azken egunetan. Gaur egingo dute Zerainen udala osatzeko ekitaldia, eta PPko Gipuzkoako zuzendaritzak jakinarazi duenez, zinegotzi popularrak ez du kargurik hartuko. ZHK-k esker ona adierazi dio PPri.


Kaleak berriro ere hartuta

Oinezkoak eta txirrindulariak parke eta pasealekuen jabe egin dira arintze neurriekin. Baina jendea pilatzen ari da eremu horietan; izan ere, hiriek gune gutxi eskaintzen dituzte aisialdirako.

Azken asteetan, konfinamendua arintzeko neurriekin, Espainiako eta Frantziako gobernuek baimenak eman dituzte, pixkanaka bada ere, kalera ateratzeko. Ordutegi, adin tarte, baimen eta duda askoren artean, herritarrek kaleak hartu dituzte berriz. Parkeak, zelaiak eta plazak dira kirolarien eta paseatzaileen jomuga nagusia, eta hain erakargarri bihurtu dira hiriguneetako espazio zabalak, ezen ia masifikatzeraino bete diren lekuok. Hiriburuetako udalek hainbat neurri hartu dituzte, errepideak oinezkoentzako egokitzea eta bizikletentzako ibilbideak sortzea, adibidez. Egoera horrek eztabaida piztu du egungo hirigintza ereduak dituen lehentasunen inguruan, eta oinezkoentzat zein bizikletentzat leku gehiago eskatzen zuten herritarren eskaerak mahai gainean jarri ditu atzera.

Igor Ahedo (Bilbo, 1973) EHUko Politika Zientzietako irakasleak azpimarratu du zer garrantzi duen sistema ekonomikoak hiri ereduaren auzian: «Sistema neoliberal batean murgilduta gaude; ikusi besterik ez da egin behar zer-nolako zentraltasuna duten autoek gure hirietan», eta gaineratu du zentraltasun hori «gutxiengo» batentzat egina dagoela. Izan ere, Ahedoren esanetan, gutxiengo batek dauka auto bat izateko gaitasuna. Era berean, erantsi du «paradoxa» iruditu zaizkiola egunotan Bilboko Autonomia kalean ikusitako irudiak: autorik ez, eta supermerkatuetan sartzeko jende ilara luzeak.

Espazio publikoaren erabilerak eta funtzioak aldatu direla adierazi du Ahedok: «Garai batean, kaleko eserlekuak gizarte erreprodukziorako ziren; hau da, egoteko, sozializatzeko, konspiratzeko eta beste gauza askotarako leku bat ziren». Aitzitik, salatu du gaur egun funtzio produktiboaren elementu bilakatu direla bankuak: «Erosten ari zaren bitartean esertzeko baino ez dute balio».

«Historia bizia»

Itsaso Larramendi arkitektoa (Bilbo, 1990) bat dator ekonomiak hirigintzan duen eraginaren baieztapenarekin, baita autoek gaur egungo hirietan hartzen duten espazio «handiegiarekin» ere. Larramendik esan du «historia bizia» direla hiriguneak; izan ere, arkitektura unean uneko ekonomiaren interesei egokituz joan da, eta gaur egungo hiriak horien guztien nahasketaren emaitza dira. Arkitektoaren arabera, hasierako hiri bilbeak, gaur egungo alde zaharrak, prestatuta zeuden etxebizitza eta lantegia espazio berean izateko. Industrializazioarekin batera hasi ziren auzoak eraikitzen, kanpotik etorritako langile saldoari aterpea emateko.

Zabalguneak ere industrializazio garaikoak direla adierazi du Larramendik, baina «hiritar aberatsentzat». Larramendiren esanetan, berriz, azken mendeetan zonakatzean oinarritutako paradigmak izan dira irizpide hiriak eraikitzeko: «XX. mende hasierako egitura nagusiak mantendu dira: auzoak, saltoki guneak, lantokiak hirietatik at». Hiria antolatzeko eredu horrek auto bidez mugitzera bultzatzen duela gaineratu du. Bilboko Miribilla eta Gasteizko Zabalgana edo Salburua auzoak jarri ditu adibide: «Ia ez da komertziorik, eta etorbide handiak dituzte. Ondorioz, auzoak ez dira atseginak oinezkoentzat».

Orain, baina, parkeak eta zelaiak txiki geratu dira hiriburuetan. Hori dela eta, hiriburuetako udal askok neurriak hartu dituzte: Iruñean, Bilbon, Donostian eta Baionan, adibidez. Lapurdiko hiriburuan, esaterako, asteburuetan hainbat kilometro egokitu dituzte paseoan ibili edo kirola egin nahi duten herritarrentzat. Marion Pichery Baionako Bizi mugimenduko kide da, garraiobide alternatiboen aldeko lantaldean. «Momentuz jendeak autoa gutxiago hartzen duela ikusi dut, eta jende gehiago dabil oinez edo bizikletaz eguneroko gauzak egiteko», adierazi du Picheryk.

Bidegorriaren kasuan «berandu» dabiltzan arren, larrialdi egoerarekin aspaldiko eskaera bat beteko du Baionako Herriko Etxeak: bidegorriko obrak laster abiatuko ditu, eta Bizikoek «baikor» begiratzen diote erabakiari. Gainera, adierazi duenez, orain moldatzen ari diren bideetako batzuk behin betiko utziko dituzte. Neurriok gerora nola gauzatuko dituzten ikusi beharko dutela gehitu du Phycherik, eta ahalegin hori eskertu du.

Autoa hartzeko arriskua «begi bistakoa» dela esan du Biziko kideak, baina auto ilarak sortuko direla ondorioz: «Auto pilaketak ekarriko ditu, eta, beraz, gure alde dago. Ikusiko dute azkarrago doazela oinez eta bizikletaz». Ideia horretatik abiatuta, planoak banatuko dituztela jakinarazi du, herritarrek konpara dezaten.

Eredu berriak sortzen

Arkitektoak dira Aitana Perez (Donostia, 1991) eta Maria Melo ere (Donostia, 1990). Kalean Bizi egitasmoa jarri zuten martxan 2018an Donostian, espazio «komuna» birplanteatzeko asmoz. Arkitektoen ustez, «etekin handia atera dakioke Donostiari. Naturarekin harreman handia du, eta gizarte harremanak sustatzeko eskala ezin hobea dauka». Kontrara, hiria «argazkirako bezala» pentsatua dagoela adierazi du Melok: «Donostia oso zentralizatuta dago. Oso zainduta dago erdigunea; kanpora begira, oso polita. Hala ere, parke eta zelai asko ezin dira erabili».

Donostiarentzako beste proiektu bat nahiko lukete, espazio publikoak «leku» bihurtzea helburu duena. Perezek azaldu du lekuak erreferentziazkoak eta kalitatezkoak direla erabiltzaileentzat: «Leku horietara joaten zarenean, lekua disfrutatzea eta erabiltzea duzu helburu». Hainbat modutan egiten dute lan: espazioen analisiak egiten, komunikazio zerbitzuen bitartez, aldi baterako plataformak eskainiz eta egindako proiektuak gainbegiratuz. Udalak arintze neurriekin oinezkoentzat eta bizikletentzat egokitu dituen ibilbideak ez zaizkie nahikoak iruditzen: «Gauza asko egiten dira asmo onez, baina erdibidean geratzen dira», adierazi du Perezek. «Ematen du Donostian betiko lau paseoak baino ez daudela. Beste ingurune asko daude, eta ez ditugu ezagutzen. Edo ez dira erakargarriak, ez daudelako zainduta». Erantsi du egun hauetako jende pilaketak horren ondorio zuzena direla hein batean.

Hain zuzen ere, jakinarazi dute mapa ez-turistiko batzuk sortzen ari direla auzoz auzoko gune erabilgarri eta interesgarriak biltzeko, auzoko bizilagunentzat propio pentsatuta.

Pandemia bukatzerakoan, «normaltasun berria» delakoan, hiriek nolakoak izan beharko luketen adierazi dute. Donostiarren kasuan, aurrez egindako proiektuen emaitzetan bildutako irizpideak azaldu dituzte: hesirik gabeko espazio natural zabalak, kalitatezko kaleak, hiri tresneria ona, espazioak aktibatzeko ekintzak eta garraio publikoaren sare sendo bat.

Larramendik ere uste du garraio publikoan indarra jartzea beharrezkoa dela hiri eredu berri baterako bidean. Halaber, beharrezkotzat jo du erabilera eta zerbitzuak bermatzea gertuko distantzietan; gainera, ikuspegi feminista batetik, egungo hiri eredu horri egindako kritika mahaigaineratu du:«Ikuspegi maskulinotik daude pentsatuta hiri zonakatuak. Emakumeak izan dira zaintza lanetako arduradunak. Ez ditu kontuan hartzen erosketak, eskolak, osasun zentroak... Lanpostuak eta etxebizitzak baino ez». Gainera, hiriaren erabiltzaileen aniztasuna kontuan hartzeko gako nagusitzat jo du.

Garraioaren ildotik jo du Picheryk ere: «Bizikletarekin bakarrik ezin da moldatu. Eta helburua ez da autoa kentzea, baina bizikleta eta tren sare on batekin ideala litzateke». Bizi mugimenduko kidearen arabera, larrialdi egoeraren ondorioz aurkeztu den egoera berri horretan, «oinezkoen eta bizikletaren aldeko bihurgunea hartzeko garaia iritsi da. Orain da garaia».

Orokorrean, igarri dute herritarrek hirietako ikuspegia aldatu dutela espazio publikoari dagokionez konfinamendua arintzearekin batera. Kaleaz disfrutatzeko inoiz baino gogo gehiago dute herritarrek, eta hori argi ikusi ahal izan da azken asteetan. Horrekin batera, batzuk ohartu egin dira hiriak eskaintzen dituen espazioen gabeziez. Pilota, orain, instituzioen teilatuan da, aldi baterako neurriak behin betiko jartzen dituzten ikusteko.


Donostiatik Arrasatera, preso gaixoen alde

Hamalau pertsona ezagunek dei egin dute hamalau preso gaixoen askatasuna eskatzeko martxan parte hartzeko

Hamalau pertsona ezagunek dei egin dute gaixorik larri dauden hamalau presoak aske uzteko eskaera plazaratzeko martxa batean parte hartzeko. Gaixo dauden 14 presoak etxera lelopean, martxa Donostiako Ospitaletik abiatuko da bihar, eta, oinez, Arrasatera iritsiko da larunbatean. Ibilaldiak lau etapa izango ditu: Donostiako Ospitalea-Zarautz, Zarautz-Deba, Deba-Soraluze eta Soraluze-Arrasate.

Martxak hamalau pertsona ezagunen sostengua du, baita martxan parte hartzeko konpromisoa ere. Honako hamalau pertsona hauek dira ekimenaren deitzaileak: Naroa Iturri, Txaro Arteaga, Nekane Altzelai, Joan Mari Irigoien, Inaxio Kortabarria, Xabier Morras, Pello Iraizoz, Julio Soto, Juan Maria Feliu, Martxelo Otamendi, Andoni Egaña, Peio Dufau, Josu Juaristi eta Ramon Labaien. Hamalauak ezin izan ziren egon atzoko agerraldian, baina gehienak bai.

Espetxe politikaren aldaketa

Hamalau deitzaileen izenean, Naroa Iturrik eta Txaro Arteagak azaldu zutenez, «euskal jendarteak hamarkadetako sufrimendua, giza eskubideen urraketa eta elkar ulertze eza atzean uzteko abagune historikoa bizi du». Pertsona guztien giza eskubide guztien errespetua ardatz izango duen aroa eraikitzeko bidean, «egungo espetxe politika traba nabarmena da», martxaren deitzaileen ustez. Bereziki, gaixorik dauden presoen egoera salatu dute, eta horiek askatzeko mekanismoak abiarazteko eskatu dute. «Uribetxebarriak legez eta eskubidez aske behar zuen arren, bere egoera krudelki luzatu dute», salatu dute.


«Tolosalderako osasun zerbitzu onena nahi dugu, besterik ez»

Eskualde mailako osasun zerbitzuaren inguruan hitz egiteko batzar irekia egin zuten atzo, Tolosako udaletxean; aretoa bete egin zen eta TOPA, Asuncion klinika eta alderdietako ordezkariez gain, herritarrek ere hartu zuten hitza. Guztiek aldarrikatu zuten eskualderako hoberena nahi dutela, baina ez zen batasunik eman. EH Bilduk eta Podemosek lan mahai bat osatzea eskatu zuten, eta EAJk erantzun zuen hori ez dagokiola Tolosako Udalari.

Bi ordu pasatxoko batzar irekia egin zuten atzo iluntzean, Tolosako udaletxean. Otsaileko osoko bilkuran adostu zuten batzarra deitzea, eta deialdia arrakastatsua izan zen, jende ugari bildu baitzen areto nagusian.

Tolosaldeko osasun arretak hautsak arrotu ditu azken urteetan, bai eskualdean bertan, eta baita kanpoan ere, eta batzar irekia horren erakusle izan zen. TOPAk eta orain gutxi arte greban egon diren Asuncion klinikako langileen ordezkariek hartu zuten hitza lehenik, eta euren hausnarketa eginda, EH Bildu eta Podemos alderdietako ordezkariek hitz egin zuten. Eta bukatzeko, herritarrek hitz egiteko aukera izan zuten, tartean klinikako hainbat langilek, eta, orokorrean, askori bilera motz geratu zitzaiela eta batzarraren helburua ere ez zutela argi adierazi zuten. Galdera zuzenean egin zieten udaleko ordezkariei eta erantzuna izan zen osoko bilkuran lasai hitz egiteko aukera ez dutenez, elkarrizketari bidea irekitzeko deitu zuela bilera udalak: “Lasaitasunez hitz egitea eta zuen iritziak biltzea da helburua”. “Baina zer egingo duzu gero, hemen bildutakoarekin?”, galdetu zioten orduan. “Dagokion tokira eraman”, erantzun zuen Olatz Peon alkateak.

Tolosako Udalaren izenean alkateaz gain, Jokin Azkue zinegotziak hitz egin zuen eta orokorrean, bitan banatu zuten gaiari zegozkion aferak: lan arloari dagokiona –langileek hitzarmena berritzeko egiten ari diren borrokaldiari lotuta– eta alkateak “ideologikoa” deitu ziona, hau da, ereduaren publikotasunari edo pribatutasunari lotutakoa.

Olatz Peonek dagokion tokian “beti defendatu” dutena defendatzen jarraituko dutela esan zuen, “eskualdean ematen den osasun arreta publikoa, kalitatezkoa eta doakoa” izatea. Hiru oinarri horiei egin zien erreferentzia behin eta berriz, eta argumentu horri lotuta egin zituzten ekarpenak EH Bildu, Podemos eta hainbat herritarrek. EH Bilduren izenean Ibai Iriartek hitz egin zuen eta hiru oinarri horiekin ados egonda, horiek xehatzeko eta Lakuara eskaera zehatzekin joateko lan mahaia osatu beharraz hitz egin zuen. “Osatu dezagun lan mahaia, eragileak, alderdiak, herritarrak, bilduko dituena. Joan gaitezen Lakuara ahots bakar batekin”, esan zuen. Podemoseko Iñigo Cabiecesek ere hartu zuen hitza, eta ildo beretik hitz egin zuen eta galdera zehatza egin zien PSE eta EAJko ordezkariei: “Hartzen al duzue lan mahai bat osatzeko konpromisoa? Eta hortik abiatuta galdeketa bat deituko al duzue jendeari zein sistema nahi duen galdetzeko?”. Olatz Peonek erantzun zien, ezezko borobila jarri zuen mahai gainean: “Ez da gure eskumena, Eusko Jaurlaritzak osatu beharko luke, hemen ez dugu osatuko”. Podemoseko ordezkariak alde egitea erabaki zuen orduan.

Batzarrean behin baino gehiagotan sortu zen zalaparta eta behin eta berriz entzun zen Inviza enpresako buruak, Jesus Gomez Montoyak, enpresa pribatu hutsa balitz bezala kudeatzen duela Asuncion klinika. “Montoya enpresari bat da, eta enpresa pribatuaren helburua ez da kalitateko zerbitzu bat ematea, dirua egitea baizik”, esan zuen Asuncion klinikako traumatologo batek.

Galdera zuzenak

TOPA zein langileen ordezkariek klinikan bizi duten egoeraren berri eman zuten; traumatologo falta, itxarote zerrenda luzeak, eraikinaren beraren baldintza kaskarrak... Lan baldintza kaskarrak edukita ere, Asuncion klinikako langileen lana txalotu zuten. “Argi dago lan baldintza kaskarrak ditugula; mediku batzuek 10 orduko lanaldia ere izaten dute, egutegia etengabe aldatzen dute... Hitzarmen bat behar dugu, gure lan baldintzak hobetzeko. Hala ere, Asuncion klinika EAEko 6 ESI, erakunde sanitario integratu onenen artean kokatu dute, ez dakit nola neurtu duten hori, baina hala bada, langileek lan bikaina egiten dutelako da, nahiz eta baldintza ez egokiak eduki”, esan zuen langileen ordezkariak. Montoyak ez duela eurekin hitz egin nahi ere esan zuen, eta par algarak entzun ziren Olatz Peonek esan zuenean enpresarekin egindako azken bileran akordioa “oso gertu” zegoela esan zietela esan zuenean. ESIaren gaiari lotuta egin zituen adierazpenak alkateak: “ESI onenen artean egotea oso ona da”.

Kateatuta

Gai bat baino gehiagotan kateatu ziren atzoko bileran. Batetik, klinikaren jarduera baimenarekin gaiarekin. Herritar batek ez duela baimenik nabarmendu zuen eta hala ere, udalak obrak egiteko lizentziak eman dizkiola esan zuen. “40 urte daramatza jarduera lizentzia gabe, eta alderdiek erantzukizuna duzue”, esan zuen herritarrak. Horren inguruan behin baino gehiagotan hitz egin zuten bileran, eta horren inguruan azalpenak eman zituen Jokin Azkue zinegotziak: “Egia da, ez du jarduera lizentziarik, baina hor badaude legeari dagozkion xehetasun gehiago, horren berri emateko prest gaude, baina orain ez da unea. Dena den, esan behar da, baimenaren gaia ez dela horren zurruna, zerbitzu publiko bat eskaintzen duenez ezin baita itxi”. “Legealdi honetan txostena ireki dugu zentzu horretan eta ondorioz, epeak martxan jarri dira. Jarduera baimena eman ahal izateko obra batzuk egin behar dituzte, eta ondorioz, lan horiek egiteko baimena eman behar zaie”, gaineratu zuen Peonek.

Kontzertazioa bera ere eztabaida gai izan zen. Tolosaldeko arreta zerbitzua kontzertazio bidez, hau da, pribatuaren eta publikoaren arteko akordio bidez, ematen da. 1994. urteko akordio bati lotuta dago kontzertazio hori. “Garai batean bost klinika pribatu zeuden, eta horiek ixten joan ahala, Tolosaldean zerbitzua emateko kontzertazio baten beharra ikusi zen”, azaldu zuen Peonek. “Orduan beharrezkoa izango zen, eta alderdi guztien adostasuna izan zuen akordioak, baina orain ez gaude ados, eta aldatu beharraz hitz egiten ari gara”, esan zuen EH Bilduko Iriartek. “Argi dago akordioak ez duela funtzionatzen, langileek abian duten borrokaldia horren adierazlea da, enpresa pribatu batek helburu zehatzak ditu”, gehitu zuen.

Inviza enpresak urtean 21 milioi euro jasotzen ditu Eusko Jaurlaritzatik, kontzertazioari esker. Eta diru hori ez da langileen lan baldinzetan eta ospitaleko eraikinean eta materialean inbertitzen. Hori salatu zuten langileek. Eraikineko sabaia gainera erori zitzaien ia, urgentziek 300 metro karratu dituzte, eta Bidasoan, esaterako, 1.300 metro karratu dituzten bitartean; 6 traumatologo eta erdi egon beharko lirateke, eta bat eta erdi daude; espezializaziorik gabeko mediku espezialistak daude, arazoak baitituzte lan baldintza horietan espezialistak izateko; itxaron zerrenda luzeak daude.... hori salatu zuten langileek, beste hainbat daturekin batera, eta galdera bat bota: “Zein etorkizun dugu aurretik? Larria da”. Montoya enpresari gisa marraztu zuten langileek, behin eta berriz: “Montoyak dirua nahi du, enpresaria da, bost axola zaio osasun arreta. Asuncion klinika euro baten truke erosi zuen, eta egia da klinikak zorra zuela, baina Eusko Jaurlaritzak esan zion zor hori kitatu behar zuela, baina ezin omen du, osasunaren inguruan saretu duen enpresa festa baliatzen du zor duena ez ordaintzeko, eta irabaziak izan arren, langileengan eta klinikan ez inbertitzeko”. Inbertitu zuen aldi bakarretako batean, Belateko eta Andoaingo anbulatorietan inbertitu zuela esan zuten ere, “eta horiek ez dira Invizakoak ere, Geusarenak dira, bere beste enpresa bat”.

Beste eskualdeak

Alkateak beste eskualdeetan ematen den zerbitzu bera nahi dutela esan zuen. “Ematen den arreta publikoa da, kalitatezkoa eta doakoa, eta hori Eusko Jaurlaritzaren bidez ematen den kontzertazioak ematen du. Egia da posturen arabera, hainbat interpretazio egin daitezkeela. Espezialitateen ingurua, esaterako. Topako Javik (Arana) esan zuen mediku orokorrak zerbitzura atxikita daudela, hain zuzen, lan baldintza horietan lan egiteko prest dauden espezialistak lortzen ez dituztelako. “Bilera bat egin genuen ESIren arduradunarekin eta hori ere jarri genuen gainean, eta esan zigun ez zeudela espezialistak hainbat arlotan, esaterako etxerako zerbitzua eskaintzen duten espezialisten artean, hain justu ez dagoelako horri lotutako espezialitate zehatz bat, horregatik egiten dute lan hori espezialista orokorrek. Horregatik dena azaldu behar dela, alarmarik ez sortzeko”, esan zuen Peonek. “Guk beti eskatuko dugu arreta publiko, doako eta kalitateko bat, beti. Eta Osabide zerbitzu informatikoa jartzeko ere eskatzen dugu, oso garrantzitsua iruditzen zaigu”, gaineratu zuen. Gobernuarekin eta zuzendaritzarekin egiten dituzten bileretan kalitatezko zerbitzuan jartzen dutela arreta esan zuen alkateak.

Langileek eta TOPAk eskaera zehatza egiteko baliatu zuten bilkura. “Hemen atera diren datu guztiak egiaztatu eta joan gaitezen Eusko Jaurlaritzara denak batera”, esan zuen langileetako batek. “ESIa lortzeko parametroen arabera, ematen den zerbitzua egokia dela diozu, baina berdina pentsatzen al duzu hemen entzundako guztia eta gero? Herritarrek ez dute uste kalitatezko zerbitzua jasotzen dutenik, agerian geratu da hori”, gaineratu zuen TOPAko arduradunak.

Asuncion klinikak Tolosaldeko 28 herrietako bizilagunak artatzeaz gain, Legorreta eta Andoaingoez ere arduratzen da, eta langileek esan dute Tolosako Udalaren jarrera ikusita, beste herrietako udaletara ere joko dutela babes bila. Andoainen izan dira jada, eta erantzun ona jaso dutela esan dute.


Gobernuak legea indartzea aztertuko du, mehatxuei aurre egiteko

Espainiako Gobernuak hilketen goraipamena pertsegitzeko Zigor Kodea indartzea egokia den aztertuko du, nahiz eta Espainiako legeak gaur egun baduen erantzun bat delitu horiei aurre egiteko.

Soraya Saenz de Santamaria Gobernuko presidenteordeak azaldu duenez, Gobernuak irainak, mehatxuak eta hilketen goraipamena pertsegitzeko Zigor Kodea indartzea egokia den aztertuko du, nahiz eta delitu horientzat "Espainiako legeak gaur egun erantzun bat" ematen duen.

Ministroen Kontseiluaren osteko prentsaurrekoan, presidenteordeak jarrera mota horiek pertsegitzea indartzeko aukerari buruzko lau galderari erantzun die, Isabel Carrasco Leongo Diputazioko presidentea hil ostean sare sozialetan argitaratu diren irain, mehatxu eta esaldien harira.

Guardia Zibilak eta Polizia Nazionalak 19 urteko bi gazte (bata Valentziakoa eta bestea Cadizkoa) inputatu dituzte, Carrascorekin eta politikariekin zerikusia duten kanta eta esaldi iraingarriak jartzeagatik Interneten.

Saenz de Santamariak aukera aprobetxatu du Leongo herriari bere jarrera, babesa eta elkartasuna eskertzeko, Carrascoren hilketaren ostean. Hilketa horrekin lotuta, bi emakume, ama-alabak, atxilotu dituzte.

Lehenengo erantzunean, presidenteordeak argi utzi nahi izan du Zigor Kordean "dagoeneko mekanismo legalak eta judizialak daudela jarrera horri erantzuteko", delituak non egiten diren kontuan hartu gabe.

"Delituak dira, dagoeneko zigortuta daude, eta araudia aplikatzea izango litzateke", nabarmendu du Saenz de Santamariak.

"Mundu 'errealean' onargarria ez dena, birtualean ere ez"

Espainiako Gobernuaren ustez, segurtasun indarren eta auzitegien eskutik "jatorri horretako delituen aurrean erantzuteko oinarria dago, larriak direlako eta zigorra merezi dutelako", azpimarratu du.

Hala eta guztiz ere, Gobernuak legezko testuinguruan indartzeko aukera aztertuko du, eta, hala erabakiz gero, tresnetako bat Zigor Kodearen erreforma izango litzateke. Gorteetan idazten ari dira, alderdi guztiekin, eta ahalik eta babes handienarekin.


Greziar jogurtarekin melokotoia

Azkenburuko freskagarri bat ekarri digu Aintzane Artolak: Greziar jogurtarekin melokotoia. Era berean, etxean jogurta egiten ere ikasiko dugu.


Euskal Herriko Boulder Txapelketa Antzuolan egingo da

Mundumira jaialdiaren lehen egunean, Euskal Herriko bosgarren Boulder Txapelketa ospatuko da, Antzuolako frontoian. 60 bat eskalatzailek parte-hartzea espero dute antolatzaileek. Gaur egin dute aurkezpena Arrasaten:


Inoizko jende gehien XV. Gazta Egunean

Bostehun kilo gazta inguru, 22 gazta postu, milaka gazta pintxo, artisau postuak, ardiak, edaria, taloak… baina, batez ere, jende mordoa ibili da aurten Idiazabalgo Gazta Egunean; «inoizko gehien», urtero bertan egon ohi direnen esanetan.

Bi euroren trukeko txartelekin bertaratu zirenek gaztak dastatu eta gaztarik onenak bozkatzeko aukera izan zuten. Bien bitartean, ardiei eskuz zein makinaz ilea nola mozten zaien ikusteko aukera egon zen, gazta modu moderno eta tradizionalean nola egiten den ikasteko aukera, eta txabolatxo batean gazta nola ketzen den ere erakutsi zuten.

Omenaldi hunkigarria

Ekitaldi formalxeagoak 13:00ak aldera hasi ziren plazako kioskoan. Lehenik, Antton Irizar alkate ohia zena eta Idiazabal Jatorri Izendapena omendu zituzten. Gazta Egunean hutsik egin gabe joaten zen Domingo Goiburu zena ere ondo gogoan izan zuten. Irizar eta Goibururi bertso bana eskaini zizkieten, beste zenbait oroigarri ematearekin batera. Minutuko isilunea ere egin zuten zendu berrien alde.

Behin omenaldiak amaiuta, posturik ederrenen eta gaztarik onenen sariak banatu zituzten. Sari banaketak amaitzearekin batera hasi zuen euria, apropos zain egon izan balitz bezala.

Eta halaxe, jendea plazatik aldenduz bazkaltzera joan zen, asko eta asko frontoian egin zen herri bazkarira. Bertan, bazkari ederra egin ostean, Bentazaharreko Mutiko Alaiak taldekoekin kantaldia egin zuten. Eta horrekin amaitu zen aurtengo Gazta Eguna.

Gazta Egunaren usainean

Igandekoa egun garrantzitsuena izan bazen ere, aurrez ere izan da zer gozaturik Idiazabalen. Ostegunean Idiazabal Jatorri Izendapenaren inguruko mahai ingurua egin zuten, eta ostiralean XIII. Mami Txapelketa. Lehiaketa honetan herritarrek parte hartzen dute, eta bakoitzak bere etxetik eramandako mamiak lehiatzen dira.

Edizio honetako lehen saria Maria Jesus Berasategik, bigarrena Juan Lizarraldek eta hirugarrena Javier Sanchezek lortu zuten.

Larunbatean, berriz, Gazta Zati Bat dokumentala herrian bertan estreinatu zuten. Emanaldi bat baino gehiago egin zituzten eta iluntzean afaria egin zuten Nazioen Munduakoek. Ostegun honetan, maiatzak 10, dokumental hau Euskal Herriko zenbait hiriburutan estreinatuko dela ere jakinarazi dute: Iruñean, Bilbon, Gasteizen eta Donostian. Azken honetan, gainera, ostegunetik igandera egongo da ikusgai.

Larunbateko afaria Arrabots taldekoek alaitu zuten eta afalosteko lanak Esne Beltza Sound Systemekoek egin zituzten, frontoiko tabernan eskeini zuten kontzertu akustikoarekin.

Sariak

Gazta onena

1. saria. Galtzaga baserria (Oiartzun, Gipuzkoa).

2. saria. Olalde (Olaberria).

3. saria. Balda baserria

(Unanu, Nafarroa).

4. saria. Baskaran baserria (Markina, Bizkaia).

5. saria. Aranburu Elkartea (Idiazabal).

Postu ederrena

1. saria. Aranburu Elkartea (Idiazabal).

Ikusi argazki galeria


Elikadura burujabetzari buruzko hitzaldia egingo da gaur, Mutrikun

Mutrikuko EH Bilduk bultzatuta, gaur, elikadura burujabetza eta herrietako jantokiei buruzko hitzaldia egongo da Mutrikuko Zabiel Kultur Etxean, 19:00etan hasita.Hitzaldia Myriam Onaindia Ekoalboraz Elikagai Ekologikoen elkarteko kideak moderatuko du, eta hizlariak hurrengoak izango dira: Iñaki Lazarobaster EHNE-Gipuzkoako presidente ohia, Patxi Gaztelumendi Larrabetzuko ikastetxe publikoko guraso elkarteko kidea eta Nagore Narbaiza Markina-Xemeingo Bekobenta ikastetxe publikoko guraso elkarteko kidea.Jaten dena «osasunerako garrantzitsua» dela jabetuta, gero eta gehiago dira bertoko, sasoiko eta kalitatezko jakiak aukeratzen dituztenak. Datuei erreparatuz, egun, jakien %10 inguru dira inguruko ekoizleengandik lortutakoak. EHNEk 2007an egindako ikerketa baten arabera, Lea-Artibaiko ikastetxeetako jantokietan zerbitzatutako jakien %90 kanpokoa zen.Bi adibideEgoera horri bueltan eman nahian, «jantoki osasuntsuago, hurbilago eta bidezkoaren alde» agertzen diren guraso elkarteak gero eta gehiago dira. Hitzaldian, hain zuzen ere, bi adibideren berri emango dute Markina-Xemeingo eta Larrabetzuko ikastetxeetako kideek.Markina-Xemeingo Bekobenta ikastetxeko jantokia, esate baterako, Eusko Jaurlaritzak lau ikastetxe publikotan jarritako proiektu pilotuetan lehenengoa da. Bertan, 280 umeri jaten ematen diote, bertako kalitatezko produktuekin.Beste alde batetik, Larrabetzuko ikastetxe publikoko guraso elkarteak garrantzia handia ematen dio euren umeek jaten dutenari, eta horren harira, janto- kirako produktuak herriko baserritarrei, herriko harategi, arrandegi eta denda txikietan erosi izan dituzte beti.


Gipuzkoako Trinkete Txapelketan, bi partidetatik bi irabazi

Jokatutako bederatzi partidetatik sei irabazi dituzte Oiarpeko pilotariek asteburuko jardunaldian. Gipuzkoako Trinkete Txapelketan aritu dira hoberen, izan ere, jokatutako bi partidetatik biak irabazi dituzte. Hona emaitzak: Mikel Martinez-Iñigo Ugalde 40, Lertxundi-Galarraga (Orio) 38; eta, Aitor Odriozola-Antton Aranburu 40, Loiola 31.

Euskal Herriko esku pilota lehian, bi partida jokatu eta bana galdu eta irabazi dituzte: Jon Irastorza-Iñigo Ugalde 11, Irondo-Aizpuru (Azpeitia) 22; eta, Andoni Ugalde 18, Urduliz 7.

Gipuzkoako Txapelketan, azkenik, lau partidetatik hiru irabazi dituzte Oiarpeko pilotariek. Hona lau partida horietan eskuratutako emaitzak: Aritz Leonet-Josu Leonet 18, Galarraga-Tatiegi (Allerru) 11; Gorka-Lekuona (Oiarpe) 4, Aranburu-Aranria 18; Imanol Isasa-Manex Apaolaza 16, Agirre-Eizagirre 10; eta, Imanol Ugalde-Ekain Etxeberria (Oiarpe) 16, Ibai Telletxea-Oihan Lopez (Oiarpe 3) 0.


Udazkenaren bezperan herriko ekoizleen azoka

Piperrak, azaloreak, kalabazak, brokolia… eta beste hainbat produktu, gehienak udazkenekoak, izan dituzte salgai Mendizaleen Plazan egin duten azokan. Horiekin batera izan dira ogia, eztia, garagardoa eta artisauen produktuak ere, eta elgetarrek gustura hartu dituzte.

Herriko ohiko ekoizleen postuak ez ezik, eskolako neska-mutikoena, Marokoko produktuena, hainbat artisaurena eta herriko emakume taldearena ere egon dira, besteak beste. "Ogia, arrautzak, eta sasoiko barazkiak estimatzen dituzte herritarrek", adierazi dute saltzaile batzuek. Eta horiek atera orduko arrimatu dira elgetarrak.

Burdina zelan lantzen zen sasoi baten erakutsi du Igor Hercek eta hainbatek adi-adi jarraitu dituzte zeregin horiek; probatu gura izan duenik ere izan da. Neska-mutikoendako, ostera, tirolina jarri dute udaletxeko leihotik plaza barrenera.

Iñaki Egizabal eta Argider Txurruka garaile Intxortako Igoeran

Urtero lez, Intxortara joan-etorria egin dute; aurten bederatzi lagunek. Horietan bizkorrena Iñaki Egizabal izan da (18:09), eta haren atzetik sartu dira bere bi seme: Martin (18:24) eta Pablo (19:16). Lehenengo emakumea, ostera, Argider Txurruka izan da (27:00), eta Elena Elkorok 2014tik zeukan errekorra (27:15) hautsi du.

Kategoria bakoitzeko sarituak honakoak izan dira:

16 URTETIK GORAKO GIZONEZKOAK

1- Iñaki Egizabal

2- Egoitz Mañarikua

3- Josu Mañarikua

4- Jesus Mari Beristain

5- Anartz Agirre

16 URTETIK GORAKO EMAKUMEZKOAK

1- Argider Txurruka

2- Maider Osa

12-16 ARTEKO MUTILAK

1- Martin Egizabal

2- Pablo Egizabal

MARKA HOBETU

Argider Txurruka


2.654 zenbakiarekin, Dani Frutosentzat izan da Gabonetako saskia

Gabonetan saskia zozketatu du CD Hernaniko pelota taldeak. Jakinarazi dutenez, zenbaki saritua 2.654a izan da, eta irabazlea Dani Frutos.


Urola Ikastola Azkoitia-Azpeitia BHI: Heziketa zikloen eta sarbide probaren aurrematrikulazioa

Heziketa zikloak egiteko beharrezko titulazioa ez dutenentzat, Urola Ikastola Azkoitia Azpeitia BHIk eskaintza berezia du. Sarbide Proba gainditzen dutenek Erdi edo Goi Mailako Heziketa Ziklo bat ikasteko aukera izango dute, Heziketa Araututako tituluren bat eskuratzeko.

Urola Ikastola Azkoitia Azpeitia BHIn , Erdi mailako "Mendekotasun egoeran dauden pertsonentzako arreta (ziklo berria)", "Arotzeria eta altzarigintza", "Instalazio eta altzari hornikuntza" (2 titulu hiru urtetan) eta “Mekanizazioa" eskaintzen dira. Bestalde, Goi mailako "Administrazioa eta Finantzak" eta "Fabrikazio mekanikoko produkzioaren programazioa" heziketa zikloak eskainiko dira.

Gainera, ikasleak besteak beste honako proiektuetan parte hartzeko aukera izango du:

DUALA: ikasketak ordaindutako lanarekin.

Lan prestakuntza atzerrian (Erasmus)

Lehen aukera (bekario gisa eskualdeko enpresetan)

Urratsbat proiektua

Lan-Poltsa

Aurrematrikulazioaren epea :ekainaren 6tik 17ra izango da.

Informazio gehiagorako 943852174 telefonora deitu edo www.urola.org ikusi.


Enpresa ideiak eta proiektuak garatzeko dirulaguntzak eska daitezke

Enpresa ideiak garatzeko eta enpresa proiektu berriak martxan jartzeko bi dirulaguntza lerro jarri ditu martxan Azpeitiko Udalak, Lanbiderekin eta Iraurgi Berritzenekin elkarlanean. 2010ean Azpeitiko Udalak Plan Estrategikoa aurkeztu eta tramitatu zuen eskualdeko beste udal batzuekin elkarlanean, eta ordutik laguntzen dituzte diruz ekintzaileak. Udalak azaldu duenez, dirulaguntza horiekin ekintzaile gazteak lagundu nahi ditu batez ere: “Ekintzaile izan daitezkeen gazte ugari ditugu, eta horiek ahalduntzeko eta laguntzeko dirulaguntzak dira hauek. Horregatik, gazteak animatu nahi ditugu beren proiektuak aurkeztera”.

Honako hauek dira bi dirulaguntza lerroak:

Enpresa ideia garatzeko dirulaguntza: enpresa ideia bat sortzea, aztertzea eta egituratzea ahalbidetzeko dirulaguntza da. Gehienez zortzi pertsonak jaso ahal izango dute laguntza: gutxienez 1.000 euroko laguntza eta gehienez 1.300 eurokoa jasoko du onuradun bakoitzak. Dirulaguntza eskatzen dutenek hainbat baldintza bete beharko dute: langabea izatea –%30eko lanaldia baino txikiagoak onartzen dira–, Lanbiden enplegu-eskatzaile gisa izena emanda egotea, EAEn erroldatuta egotea, iaz JEZ autonomoen erregimen berezian alta emanda egon ez izana, Lanbidek baimendutako erakunde laguntzaileren batek enpresa ideia bat garatzeko antolatzen duen aholkularitza eta laguntza prozesu batean parte hartzea eta Lanbideren dirulaguntzarik ez jasotzea aurreko urteetan.

Enpresa proiektu berriak martxan jartzeko dirulaguntza: negozio ideia zehatz bat garatuta eta abian jartzea nahi duten ekintzaileentzat zuzendutako laguntza da. Laguntza hori zortzi pertsonek jasoko dute: gutxienez 1.500 euroko dirulaguntza eta gehienez 1.950 eurokoa emango diote onuradun bakoitzari. Dirulaguntza eskatzen dutenek hainbat baldintza bete beharko dute: langabea izatea –%30eko lanaldia baino txikiagoak onartzen dira–, Lanbiden enplegu-eskatzaile gisa izena emanda egotea, EAEn erroldatuta egotea, iaz JEZ autonomoen erregimen berezian alta emanda egon ez izana, Lanbidek baimendutako erakunde laguntzaileren batek enpresa ideia bat garatzeko antolatzen duen aholkularitza eta laguntza prozesu batean parte hartzea eta Lanbideren dirulaguntzarik ez jasotzea aurreko urteetan.

Ideiak edo proiektuak asteazkenetik otsailaren 14ra arte aurkeztu ahal izango dira udaletxean. Aurkeztutako proposamen guztien azterketa, berriz, otsailaren 17an eta 18an egingo dute. Segidan, otsailaren 19an, tutoretza prozesuaren hasierako saioa eskainiko dute. Tutoretza prozesuak bi hilabete inguruko iraupena izango du, eta saio horietan aukeratzen dituzten proiektuen sortzaileek soilik parte hartu ahal izango dute.

Diru-laguntzak jaso eta horien inguruko informazio gehiago eskuratu nahi duenak Lanbidera (945-18 13 42/40) edo personas.emprendedoras@lanbide.eus), Azpeitiko Udalera (943-15 72 00 edo egonzalez@azpeitia.eus) edo Iraurgi Berritzenera (943-85 11 00 edo alarranaga@iraurgiberritzen.eus) jo dezake. Eskaerak Herritarren Arreta Zerbitzuan, udaletxean, egin behar dira.


Rally gidari onenak saritu dituzte Lazkaon

Euskadiko Automobilismo Federazioak 2019ko gidari onenak saritu ditu gaur eguerdian Lazkaoko Arerian egin duen galan. Zortzi modalitatetan banatuta, banaka-banaka igo dira oholtzara pilotu eta kopilotu onenak.

Goierritarren artean, honakoak izango dira sariak jaso dituztenak: Rallysprinteko 1 Klasean Ruben Zabaleta zegamarra eta Maialen Izagirre lazkaotarra –ez dira sari banaketa ekitaldian izan–, modalitate bereko 4 Klasean Mikel eta Eneko Nazabal anaia zaldibiarrak, eta Lurgaineko 6 Klasean Iban Altuna –Ordizian bizi den amezketarra– eta Haritz Olasagasti haren kopilotu aiarra.

Omenaldietarako tartea egon da galan. Iazko ekainaren 29an Bizkaiko Balkoian jokatu zen rallyan istripuz hildako Julen Bilbao kopilotu gernikarra izan dute gogoan, eta Lazkaon izan dira haren alarguna eta alaba, eta baita harekin rallyetan parte hartzen zuten lagunak ere. Angel Gurrutxaga federazioko presidenteak oroigarri bana eman die.

Goierritarrak gustura egindakoarekin

Iban Altuna eta Haritz Olasagasti, gaur, podiumean. Arg. : I. Gurrutxaga

Altuna iazko denboraldian hasi zen Lurgaineko rallyetan gidatzen, Olasagasti aurrez ibilia zen: “Buggy berezi bat erosi genuen, eta horrekin hasi ginen pixka bat probatzen, eta denboraldi nahiko polita egingo dugula iruditzen zait. Aurrenekoa ez beste karrera denak bukatu ditugu, eta hortxe ibili gara beti ohorezko postuengatik borrokatuz. Urte bukaeran nahiko fuerte ibili gara, eta gustura egindako urtearekin”. Aurtengoan ere elkarrekin ariko dira Lurgaineko rallyetan, batik bat Nafarroa, Errioxa eta Gaztela aldeko probetan. Datorren astean egingo duten lehen probaldia hainbat moldaketa egin dizkioten autoarekin.

Nazabal anaiek ere “uste baino hobeto” osatu zuten iazko denboraldia: “Gure helburua ez zen ezer irabaztea, baizik eta ondo pasatzea, eta irabazita oraindik eta gusturago”, adierazi du Mikel anaia zaharrenak. Ildo beretik hitz egin du anaia gazteak: “Gozatzea zen helburua, eta saria irabazteak ilusio berezia egiten du”. Autoarekin ondo moldatu dira denboraldian zehar, “juxtuko errebisioak eginez eta arazorik gabe”. Gabirian hasiko dute denboraldia martxoaren 1ean, eta hortik aurrera, egutegiak baimentzen dien proba guztietan parte hartzeko asmoa dute. Autoari aldaketa batzuk egin dizkiote, eta “probatzera” aterako dira aurreneko rallyetan, eta berriz ere halako sari bat jasotzea suertatzen bazaie “gustura” hartuko dutela nabarmendu dute.

Egutegiko lehen bi probak Goierrin

Rallysprint modalitateko lehen bi probak Goierriko errepideetan jokatuko dira. Aurrenekoa Gabirian izango da martxoaren 1ean izango da, eta hurrengoa Goierri rallysprinta izango da martxoaren 14an izango da, Lazkao, Zaldibia eta Gaintza lotuz.

2019ko sarituen zerrenda


Deitu lasai berriz ere

Mikel Nievek garaipen ikusgarria eskuratu du Italiako Giroko hamahirugarren etapan, ihesean, Mikel Landak etxerako bidea hartu eta hiru egun eskasera

Frantziako Tourreko prestaketa buruan zuela, edukiko zuen asmoren bat hurrengo ostegunerako, maiatzaren 26rako. Denboraldi betean, txirrindulariek nekez ematen diote sari gozorik barruari, baina hartuko zuen tarte txikiren bat 32. urtebetetze eguna ospatzeko. «Mikel, egin maleta. Girora joan behar duzu». Artean Sergio Luis Henaoren (Sky) auzia argitu ezinik, azken unean leitzarra Giroko bederatzikoan sartzea erabaki zuen Skyk. Eta esanekoa da oso nafarra. Hitz bat bestea baino ozenago esan gabe, hilaren 6an, prestaketa zehatzik egin gabe joan zen Herbehereetara, hirugarren asterako puntu-puntuan egongo zen itxaropenarekin.

Baina hamahirugarren etaparako erakustaldi handia eman du Nievek. Mikel Landarekin Giroa irabaztea zen Skyren helburu argia, eta, Sergio Luis Henao bidean geldituta, mendiko etapetan murgiarrari azken bultzada ematea zen, izatez, Nieveren egitekoa. Baina joan den asteartean joan zen hankaz gora britainiarren egitura guztia. Atseden egunaren biharamunean, Skyko medikuen hitzetan «gastroenteritisak jota», taldekideen erritmoari segitu ezinik gelditu zen Landa. Han zen Nieve bera ere, David Lopezekin batera. Eta zortzigarren etapan ere leitzarraren gurpilari segika ezkutatu zuen Landak Alpe di Potiko ezina. Skyk hirugarren asterako gorde nahi zuen nafarra, baina berezko ikaragarria dauka.

Horregatik erabaki zuen atzo, helmugara iristeko 113 kilometro falta zirela eta ordurako aurretik 30 txirrindulariko talde handi bat osatuta zegoela, tropel nagusitik aurrera egitea. Lampre egurrean zihoan ihesaldian, Diego Ulissiren ondoan hiru taldekide sartuta, eta min egiteko intentzioa zeukaten Carlos Betancurrek (Movistar), Damiano Cunegok (Vini Fantini), Sebastian Henaok (Sky), Matteo Montagutik (Ag2r) eta beste hainbatek. Baina Giovanni Viscontiri (Movistar), Darwin Atapumari (BMC) eta Joseph Lloyd Dombrowskiri (Cannondale) segika lortu zuen Nievek aurrekoekin bat egitea.

Errepideak egin zuen gainerakoa. Stefan Deniflen (IAM) bakarreko saiakera onaren ondoren, Lamprek eta Cannondalek lau minutura urrundu zuten tropela —Etixxek hartu zuen ardura atzean—. Eta Cima Porzus lehen mailako mendatean gora bizitu zuen gero erritmoa leitzarrak. Ito artean iraun zuen Domwroskik, baina nafarra bakar-bakarrik gelditu zen 34 kilometroren faltan. Igoera ona egin zuen Cima Porzusen, Domwroski eta Visconti 27 segundora urrunduta; are hobea izan zen jaitsiera, aldea 42 segundora igota; Valle bigarren mailako mendatean 1.05ekoa zen aldea... Eta gozatzeko aukera izan zuen azkenean. «Handia zara gero @NieveMikel!! Eskerrikasko! !»: Landak berak berehala zoriondu zuen sare sozialetan.

Andrey Amador, lider

Nieve aurrean, egurrean, eta Bob Jungels liderra (Etixx) atzean, ezinean. Luxenburgoko txirrindulariak izugarri sufritu zuen azken igoeran, eta faborito nagusiekiko 50 segundo galdu zituen azkenerako. Larri ibili zen Andrey Amador ere (Movistar), baina, jaitsiera bikaina eginda, onenen ondoan helmugaratu zen, eta Costa Ricako txirrindularia abiatuko da gaur liderraren maillotarekin. Beroketa lana besterik ez zen izan, ordea, atzokoa, Alpago eta Corvara artean sei mendate igo beharko baitituzte gaur, 5.000 metrotik gorako desnibela pilatuta. 1.300 metrotik gora ibiliko dira azken 140 kilometroetan.


Lazkaon ehunka haur Korrika Txikian

20. Korrika iritsi baino bi egun lehenago, Lazkaoko haurrek Korrika Txikia egin dute, ostegun arratsaldean. San Benito ikastolako HHko eta LHko haur guztiak irten dira plazara, 15:30ean, eta herri gunean barrena lekukoa eramanez eta txandatuz, bira bat egin dute. Haur txikienekin batera, plazan elkartuta bukatu dute, udaletxeko balkoitik deiadar eginez.


Pasahitza 2015-03-05

Ataria irratiko goizeko magazina.


Zaldibarko jai egitaraua

Zaldibarko jaietako egitarau osoa.

UZTAILAK 7, EGUAZTENA - 10:00etatik 14:00etara Bizi-letra maratoia. Irteera liburutegitik. - 19:00etan Donien-atxa ipiniko dute herritarrek. - 19:15ean Jaietako kartel lehiaketako sari-banaketa, udaletxean. - 19:30ean Jaien hasiera iragarriz, txapligua jaurtiko du udaletxetik Ane Alberdi arku tiralariak. Ondoren, kalejira Koral elkarteko trikitilariekin eta buruhandiekin. - 19:30ean Txaranga - 20:00etan Odoloste-jana Bekoetxe kalean. - 23:00etan Rock kontzertuak herriko taldeekin Txosnagunean. UZTAILAK 8, EGUENA - 11:00etan Kalejira Euskal Herriko Trikitilari Gazteen Txapelketako trikitilariekin. - 13:00etan Meza San Andres parrokian. - 17:00etatik 19:00etara Eskulanen erakusketaren inaugurazioa fonotekan. - 18:30ean Afizionatuen arteko pilota partiduak Olazar pilotalekuan. - 19:00etan Herritarrentzako afari-merienda Olea kalean. - 22:00ean Luhartza taldeak girotutako dantzaldia Euskal Herria kalean. UZTAILAK 9, BARIKUA - 11:00-13:30 eta 16:00-19:00 Puzgarriak - 17:00etatik 19:00etara Eskulanak eskoletan: loreak, buztina eta kandelak. - 19:00etan Kale animazioa - 23:00etan Rock kontzertuak: Des-kontrol eta La Pulqueria. UZTAILAK 10, ZAPATUA - 11:00etatik 14:00etara Arku jaurtiketa umeentzat, Arku taldearen galerian. - 12:00etan Tortilla txapelketa eskolan. - 12:00-14:00 eta 17:00-19:00 Eskulanen erakusketa fonotekan. - 16:00etan Mus txapelketa eskoletan. - 17:00etan 3x3 Saskibaloi txapelketa. - 17:00etatik 20:00etara Eskulanen erakusketa Jubilatuen Etxearen beheko solairuan. - 19:00etan Olinpiadak Jose Antonio Agirre parkean. - 21:30ean Herri-afaria eta brindisa, Txosnagunean. - 23:30etan Erromeria Txosnagunean Tximeleta taldearen eskutik. UZTAILAK 11, DOMEKA - 11:30ean Meza San Martin baselizan - 12:00-14:00 eta 17:00-19:00 Eskulanen erakusketa, eskolako fonotekan. - 17:00etatik 20:00etara Eskulanen erakusketa Jubilatuen Etxearen beheko solairuan. - 18:00etan Balkoitik balkoira bertso saioa Zaldua plazan. - 20:00etan Zirko Iluna antzezlana udaletxeko plazan. - 23:00etan Su artifizialak Askorra kalean. UZTAILAK 17, ZAPATUA - 08:00ean Mendi-ibilaldia Zaldua plazatik irtenda. UZTAILAK 18, DOMEKA - 12:30ean Argazki digitalen emanaldia eta sari-banaketa futbol zelaiko ekitaldi-aretoan.


Umeen ipuin lehiaketaren sariak banatuko dituzte barikuan

23. ipuin lehiaketa egin dute Gautegiz Arteagan, euskara sustatu eta umeen sormena bultzatzeko asmoz. Hain zuzen, 7 eta 12 urte bitarteko herritarrek parte hartu dute lehiaketan, adinaren araberako kategorietan banatuta. Barikuan jasoko dute irabazleek dagokien saria.Parte hartu duten horien guztien lanetan, sormena eta aurkezteko modua hartu ditu kontuan epaimahaiak, eta horien artean irabazleak hautatu ditu.Hain zuzen ere, barikuan 19:00etan batuko dira sari banaketa egiteko, Aretxederreta Kultur Etxean. Aurten, gainera, gonbidatu berezia izango da sari banaketan: Toti Martinez de Lezea idazle arabarra, eta bera izango da sariak banatuko dituena.Horren aurretik, baina, bere lanei buruzko hitzaldi-solasaldia eskainiko du idazleak; hala nola, La Abadesa, Nur eta Esne eta eztizko lurra lanak izango ditu hizpide.«Gautegiz Arteagan sormena sustatzen dugu, eta belaunaldi berriek gure kultura kontserbatu eta aberasteko daukaten ahalmenean sinisten dugu», azaldu du Gautegiz Arteagako alkate Juan Felix Naberanek.


IBAIZABAL: Ikastaroak Araban eta Bizkaian datorren otsailean

Datorren otsailean ikastaro bereziak izango dira Araban eta Biakaian. Gakoa honako hau da: produktu ekologikoak, oro har, ondo saltzen dira kanpoan, baina arazoak agertzen dira barruko merkatuan: nola egin lan horrek behin betiko jarduera bermatzeko? Erantzunak aipatu ikastaroetan etorriko dira, Unai Arangurenek kontatu digunez.

https://bilbohiria.com/docs2/2016/ibaizabal/160126solasunaiiaranguren.mp3

Deskargatu hemen


Agin Rezola

bigarren Zarautzen

Joan den ostiralean jokatu zen Lizardi txapelketako finala Zarautzen eta Hernaniko bertso eskolako Agin Rezola astigartarrak bigarren egin zuen, Oiartzungo Ander Lizarralderen atzetik. Aginek saio ona egin zuen eta erregularitate pixka bat falta izan zitzaion txapela irabazteko.


Telediada

Igande gauez, hilak 11, «Ez dakit zenbatgarren azken #diada autonomikotik bueltan» esan zuen Galarraga ekografista ohiak bere sare sozialetan. Dirudienez politikaz telebistaz bezain nekatua dago, baina, zer pentsatuko du telebistan agertzen den politikaz? Edo zehatzago: Diadaren inguruko telebista jarraipenak zer iritzi piztu ditu?

Ohi bezala, Kataluniako TV3 katearen jarraipena ikusiz gozatzekoa izan zen. Esan daiteke, 2016ko Diada telebisiboki -ere- gogoangarria izan zela. Ikusgarria izan zen erabat, besteak beste, kateak egin zuen inbertsio tekniko eta pertsonalari esker. Adibidez, TV3ek hainbat kazetari bidali zituen Kataluniako kaleetara, ematen zuten pauso bakoitzeko kaleko giroaren berri eman zezaten. Irudi orokorra hartzeko, ostera, helikoptero baten laguntza izan zuten. Irudiak eta testigantzak lortzeko egin zuten ahalegin berezia ez zen izan egun horretako bereizgarri bakarra. Izan ere, teknikan ere ez ziren txikitasunera mugatu: TV3ek telebistaren pantaila bederatzi zatitan banatu zuen. Zertarako? Ikusleok Kataluniako bederatzi toki ezberdinetatik independentzia nola aldarrikatzen zuten ikus genezan. Alegia, oihu kolektiboaren kontziente izan gintezen.

Txanponaren beste aldea da, TV3ek egin zuen lan bikainari egin zaizkion kritika parea. Batetik, hainbatek esan du iritzi aniztasunik gabeko emanaldia izan zela 16:00etatik aurrera eskaini zutena. Arazoa zein da? Independentziaren aldeko ahotsak hartu zuen toki handiena. Horiei galdera sinple bat egingo nieke: kalean entzuten den oihu nagusiaren indarrak independentzia eskatzen baldin badu, zer egin behar dute hedabideek? Espainiako kopan bezala bolumena jaitsi? Beste alde batetik, ordea, kazetariek adin txikikoei euren iritzia adierazteko eskatu zieten, eta kostata ulertzen dut hori. Zalantzan jartzen baitut adin txikikoen iritzi politikoari indarra ematen dionaren gardentasuna, edo hobeto esanda, intentzionalitatea.

Euskal Herrian jarraipenik gogoangarriena, edo behintzat gustura ikusi nuena, Hamaika Telebistak eskainitako tarte berezia izan zen. Mahaiaren bueltan Esatea Libre saioak Diadaren ingurukoak euskaraz azaldu zizkigun. Saioa kritika positiboekin eta distantzia gordez jantzi bazuten ere, etxean ginen askok bezala, hizlariek ere gogoa Katalunian zuten.


Sahararen aldeko krosa hilaren 25ean egingo dute Ormaiztegin

Ormaiztegiko Sahararen aldeko krosa antolatzen hasiak dira dagoeneko. Aurten, otsailaren 25ean egingo dute proba, eta izena emateko epea zabaldu dute jada. Aurten ere bi ibilbide izango dira, 10 kilometrokoa, eta 5,4koa. Lasterketa sinbolikoa ere egingo dute.Mohamed Salem Hache Embarek fronte polisarioko kide eta urtetan nazioarteko diplomazian aritutakoaren omenez hasi ziren lasterketa hori egiten, 2006. urtean. Antolatzaileen helburua, egun batez Sahararen egoera gogora ekartzea da, lasterketa baten bidez.Izen-emateekin bildutako dirua, Gipuzkoako Sahara Herriaren Aldeko Lagunak elkarteari ematen diote urtero; iaz, esaterako, 5.500 euro bildu zituzten. Parte hartzeko, kirolprobak.com atarian eman behar da izena.